Sunday Sun Ah Karen PDF Pawlin Ralkap 40 An That – Meifar\nSunday Sun Ah Karen PDF Pawlin Ralkap 40 An That\nTuisun May 23 sunday sun ah Karenni People’s Defense Force (PDF) pawlin an ramsung ih um thuneihnak latu ralkap 40 hrawng an kap that. Sunday zinglam ah ralkap in mipi um men an kap ciamco ih pahnih hliam an tuar ih inn ṭhenkhat khal an siatsuah.\nCuruangah Karenni People’s Defense Force (PDF) pawl cu an um men thei nawn lo ih sun hrawngah Moe Bye khua sungih ralkap/palik pawl cu an va kap ciamco ih ralkap 15 an kap that ih 4 an kai.\nHliamtuar bese zetzet khal an um ih an sakhan khal an urkang sak, ralkap pawl ih meithal le ralthuam tam zet an laksak. Moe Bye khua sungih an doawknak ah PDF lam tlangval kum 27 mi a thi ih 5 in hliam an tuar.\nMipi hriamkai pakhat in “Ralkap pawlin khuasung mipi pawl an hmuhsuam tuk ruangah kan um men thei nawn lo ih kan kap. Mino tam zetin daiten lamzawhnak ruangah in kai ih in that ding aiin thih le thih tin kan do sawn ve ding. Martyrs kan tuar sawn ding an ti” tin Irrawaddy thuthang hnenah a sim.\nLoikaw-Demoso lamzin ah ralkap pawl an rak bawh ih an doaw ciamco sal, zanlam ih an kahawknak ah ralkap lam 24 an thi bet.\nTu’ah Loikaw lamzin kiangkap hrawng ah an um lai, hmun dang ih um ralkap pawl khal Loikaw lam pan in an poksuak ti theih a si. Doawknak nasa zet a thleng vivo thei. March thla ihsin Chinram, Sagaing, Magwe le Mandalay mipi pawlin ralkap pawl an rak do rero zo, tu’ah Karen mipi pawl khalin an do ve thlang.\nRalkap In Thantlang Mino Hnenah “Kannih Cun Kapaw Loin Daiten Um Kan Duh” An Ti\nRaltlan Camp Ih Fala Pawngsualtu An Kai


Thosal nun - Hre Mang\nTuini thosal ni sunglawi canah thu tawite’n Pathian thu thawn thlarau rawl tawm aw hnik uhsi.\nThawhsalnak nun umzia:\ni) Thih hmaisak: Thosal nun nei dingin thih hmaisa a tul. Rom 6: 5-9, Khrih thihnak ah thihnak\nUmzia: Pathian mithmuh ah sual (Adam ihsin sual, le tuahsualnak ruangih) liamkuan pawl ihsin luatnak in pe zo\nSual ihsin zalennak:v.6, 7, Sual nei lo kan si lo nan sualnak ih tur, liamkuan le thilthitheihnak- sankhuk hrem hmun ah thlaknak le milai nun ti tawinak ihsin luatnak kan ngah zo\nii) THawhsalnak, Khrih ah: Eph. 2:6 “Pathian in Khrih ah in kai tho zo ih kan nunnak cu vancungram ah Khrih sungah ret in a um zo.” Kan nunnak cu leitlun in a siatsuah thei mi kan taksa sungah a um nawn lo, taksa cu a thizo, kan nunnak cu sankhuk tiang a siat thei lo mi vancung ramah Khrih ah thuhruk in a um zo.\nThosal nun dinhmun:\ni) Khrih insang, vanram milesa sinak (heaven citizenship) ; Phi: 3:20 “Vanram mi kan si zo” (We are heavenly citizens”; Eph. 2:5-6, “kan nunnak cu vancung ramah Khrih ah ret in a um zo”\nI Cor. 1:22; “Pathian ta kan sinak cu seal in khen kan si zo”; II Cor 5:5:-“Hmailam ah a ra thleng lai ding harsatnak le siatsuahtu lak ihsin siat theih lo dingin a-mah-khannak (guarantee) tuahmi kan si zo.”\nii) Khrih ih ralkap: Ph.2:25, “ milai thinlung sungah Satan lalram thiatbal in Khrih ih lalram dintu ding Khrih ih ralkap kan si; sual thuneihnak ih a khuh mi leitlun sual nuntu mizia le tisa sual cangvaihnak pawl thiat bal dingin nitin raldo rero tu kan si.\n(war with the principles of the flesh and of the world)\niii) Vanram uknak ih palai (ambassador) : 2 Cor. 5:20\niv) Remnak tuahtu palai: 2 Cor. 5: 18-19; Khrih sungah leitlun cu Amah Pathian thawn remnak tuah sal dingin remnak tuahtu Pathian palai kan si.\nv) Pathian hnatuanpi: Eph. 2:10, Sanmurang ih sin a thiltum tuah suak dingin Pathian in hnatuan pi ah in tuah asi.\nThosal nun nitin nun:\ni) Sinak (Identity and citizenship) : Rammi sinak a thleng aw zo, leitlun milesa kan sinawn lo, vanram misa kan si zo. Leitlun tisa ram mi sinak hnakin vanram misa (heavenly citizens) kan sinak hi a thupi sawn. USA kan thleng tikah mi pakhatkhat in “khui tawkin na ra?” tiah thu in sut tikah “zawlte, Lumbang, Rihkhawdar” tivek kan sim nawn lo, “Burma” asilole “Asia” tiah kan ti theu. Ziang miphun ha na si in ti tikah “Zahau, hualngo, zannigat” kan tin awn lo, “Burmese asilole “Chin” kan ti aw theu. Cuvekin kan nitin nunah kan identity, milai sinak cu Khrih ah vanram mi sinak kan nei zo.\nii) Tumtah thar: Life mission. Pathian lunghmuizawng amai tumtah mi tuahsuak dingin Khrih ih ralkap, Pathian palai kan si. Leitlun cu Khrih ah Pathian thawn rem aw dingin Pathian in palai in thlah mi kan si.Khrih ih ralkap, milai thinlung sungah satan lalram, leitluan sual thuneihnak cu thiatbal in Pathian lalram dinding kan si.\niii) Khrih ralkap kan si: Ralkap pakhat cu amai insang sumsaw seng in ral a do dah lo, rampi pakhatin palai a thlah tikah hlawhman pe loin a um dah lo, ralthuam le hmanrua, bungrua, le a tulmi dang hmuahhmuah khal a thlah tu rampi kumpi in a tum theh theu asi. Iraq ram USA in kap tikah ralkap, ralthuam le sim a kuatih US $ billion telin sumpai a seng. Cuvekin vancung palai, Khrih ih ralkap pawl khal hi vancung ram ihsin a tulmi ralthuam, hmanrua, le bungrua thawn thlah mi kan si. Leitlun ah ral kan do nakah kan “war command centre” cu vanramah asi ih kan commander cu Jesu Khrih asi. 1979 ah Iran pawlin USA embassy ih USA milai pawl an kaih tikah USA cohzah cu a phivetvet. Cu vek thotho in tunaite ah Iran pawlin England ralkap 15 an kaih sak tikah England kumpi cu a phi vetvet vekin leitlunah kan ral pawlin kan parah harsatnak an tuah tikah vancung ram ah kan mah runsuak dingin vancung mi an phivetvet ve asi.\nKhrih ralkap pawl ral an sung ti a um dah lo. Raldo ding a tam asile Khrih ralkap pawl ziangtluk an cak ti langter tu men an si. Sodeng pa in a Sobul tumpi thawn thir cu a sut ciamco tikah a sobul a rih poh le ziangtlukin a thir a tha ti a theih vek asi. Ralpawl an cak sinsin, an hrawkhrawl sinsin, an depde sinsin, an fim sinsin ih ralthuam thatha an nei tam sinsin asile Khrih ralkap pawl ziangtluk an cak, an fel, an fim ti langter tu men an si. Khrih ralkap pawl cun an leitlun nun a tawp tikah “raldonak ah raltha zetin ka do ih pakhat hrelh loin ka neh asi, ka leitlun tuanvo a cem zo” ti lawng thusim ding an nei theu. Khrih Jesu kha Khross, leitlun misual bik pawl thahnak hmunah rak thi loin, Jews pawl in rak that loin, Voksa ei ruangah sungdawkin rak thi ta sehla a thawhsal hmanah a tu vekin hmual a nei lo tla asi thei. Ziangtlukin leitlun milai a duhdawt titla a lailang lo men thei. Asinan a miphun pawl hnenah a ra ih a miphun pawlin an hnawng, sualnak nei lo cu sual an puh ih misual bik pawl thahnak hmun ah misual bik pawl thihdan vekin a thi. Cutivekin a tuahtu, leitlun milai pawl a duhdwt ih a ngaidam, “Ka pa, an sual ngaidam aw, ziang kan tuah ti an thei lo asi” tiah a tongsuak mi hin milai thinlung cu fei ih sun vekin a sun tlang thluh sawn asi. Pathian duhdawntak maksakzia langter tu sawn a rak si. Satan cun “Jesu Khrih cu ka nehzo, khross parah ka that zo” ati lai fang kha Pathian ropitzia langternak cantha a rak si sawn ti kha Satan in a thei lo. Cuvek cu asi, khristian pawl, thosal nun in a nungtu pawl hrang ahcun kan ral pa (satan) in “ka neh zo, ka ti mualpho zo, ka ti tap rero, ka ti rethei, ka hrem neknek asi” ati lai fang hi Pathian ropitzia kan nunah a rak theinak ding cantha, leitlun milai pawl mithmuh ah kan sungah in cencilhtu Thlarau Thianghlim cu ziangtluk a cak ti kan langter nak cantha sawn asi.\niv) Thlarau Thianghlim cencilh kan si: Ziangtin leitlun vancung ram thiltitheinak kan sungah a lang thei? Pathian palai pawl nunnak hmangin Pathian in leitlunah a lalram a din ih a fale a enkawl thei nak ding hrangah kan sungah Thlarau Thianghlim in in cencilh. Cui Thlarau Thianghlim cun #1. Pathian le kan karlakah palai a tuan, #2. Pathian huham cahnak thawn kan sung ah hna a tuan. Cui Thlarau Thianghlim cu Khrih kha tisa in a thihtikah a kaitho tu Thlarau Thianghlim kha asi. Thihnak a nehtu Thlarau asi. Van Pathian huham cahnak thawn a thuam aw mi Thlarau Thianghlim cu kan sungah a nung, a ceng, a cangvai, hna a tuan asi; Pathian thiltum tuahsuak dingin kan sungah catbang loin a cengih kan theih lo lai khalah kan tul mi le kan tlaksam mi pawl Pathian hnenah in thlensak ringring asi. Cui Thlarau Thianghlim cun kan nitin nunah thusia thu tha in theih ter ih Pathian duhzawng khal in theih ter asi. Lamzin dik ah nitin in kaihruai fawn si. Cuticun kan nitin nunah Pathian tumtahnak cu kan sungah tuahsuak ringring asi. Tisa thil le thlarau thil, a thianghlim mi le a bawrhhlawh mi karlakah siathatheihnak le thleidan thiamnak khal in pek ringring asi.\nAsinan Khrih ah a thi zo ih Khrih ah a thosal tu, thawhsal nun a co zo tu si nacingin leitlun tisa duhzawng a tlun ringring tu pawl hmaikhua cu a pit. Ziangah tile Satan in “ka milai asi nawn lo” ti a theih tikah satan uknak sungah an lut sal tikah a hrem hai ih voi tampi cu an nunnak tiang laksak in an um thei. An san khal a tawi phah theu, sir awk tini an nei lo le.\nv) Thianghlim nun le lungawinak: Thosal nunin a nungtu pawl cu an nun a thianghlim. Khrih thihnak ah an taksa cu a thizo ih Khrih ih thawhsalnak ah an thawhsal zo ruangah “ a thimi taksa” thuneihnak hnuai ah an um nawn lo. Sualnak, iksiknak, siatnak, mi huatnak, hurkhuannak, le tisa mizia sual sung ihsin an luat zo. Cuticun an sunglam a thianghlim ih Thlarau Thianghlim cun Pathian huham cahnak le thiltitheihnak thawn a cencilh hai. Cutin an nitin nunah an tumtah mi, Pathian lunghmuizawng, cu tuahsuak asi tikah an nun cu lungawinak famkim thawn a khatih an sunglam nung cu Pathian hnenah lungawi thu sim ringring asi. An rian mi Pathian cu an parah a lung a awi, a di a riam asi ti an theih tikah an nitin nunah beisei le tlaksam mi nei loin thinlung daihnak thawn lungawi ten Pathian an thangthat ringring sawn asi. An ral donak ah an ral an cak sinsin, dodal tu an tam sinsin asile Pathian cahzia an thei sinsin, an ral pawl an hrawkhrawl sinsin, an sual sinsin asile Pathian ah nunthianhlimnak ih huham cahnak an thei tam sinsin, an sungah a cencilh tu Thlarau Thianghlim cahzia an tep tam sinsin. An leitlun nunah sualnak in a hnaihnawk thei nawn lo vekin tihnak khalin a hnaihnawk thei nawn lo, ziangah tile an sungah a cencilh tu Thlarau Thianghlim cu thihnak ihsin Khrih kha a kai tho tu Thlarau asi ih Pathian sinak nei in Pathian humham cahnak famkim thawn a thuam aw tu asi ti an thei.\nA thosal mi Pathian be tu kan zi. Biakin ah an tar theu mi Khross lem parah a thi hlo ta mi milem pathian kan be lo. Voksa ei ruangah sungdawkin a thi mi pathian be tu kan si lo. Kan biak mi Pathian cu a nungih kan sungah Thlarau thawn a um mi Pathian asi. Tuisun niah Tihnak, Sualnak, thlaksamnak in a hnaihawk rero mi kan um maw? Dunglam thuanthu in riah a siat ter rero mi kan um maw? Midang in an tuah mi ruangah lungawi thei loin thinna rero kan um maw? Taksa natnak le leitlun harsatnak ruangah a naa tuar rero kan um maw? Riatsiatnak in nitin nun lungawinak a lakhlohsak mi kan um maw? Cu hmuahhmuah neh tu Pathian, a thosal mi Pathian kan nei asi. Khrih ah thawhsal nun in a nungtu pawl hrang ahcun leitlun hi rei lo te sung kan khualtlawnnak ram asi. Pathian in kan nunnak hmangin tuahduh mi a nei ih cui a tumtah mi tuahsuak dingin rei lo te leitlun ah can hmang ding lawng kan si. Cutin Pathian tumtah mi cu kan nunsung ah tuah famkim asi tikah Pathian thawn hmaiton in lungawi siamso ten tong aw ding kan si. Cui hmun le can cu hngak hlap zet cingin nitin leiltun nun hi lungawi siamso ten kekar khat hnu karkhat a feh rero tu kan si.\nCasiar tu zapi hnenah Pathian in thosal nun lungawinak le daihnak thawn lo umpi cemcin hramseh


President an that pang khal le Ukraine cozahpi khawkhanmi nei cia - Falam Online Media\nPresident an that pang khal le Ukraine cozahpi khawkhanmi nei cia\nUkraine President cu voi 3 rori thah a luat zo ih ramsung buai lai ah a thi pang khal le cozahpi dung an siip tum hlei ah Russia doleet dan ding khawkhanmi an nei cia a si.\nCBS news ih Face the Nation program ah US cozah ṭuanvonei Antony Blinken thu an sut ih “Ukraine President a um lo khalle an ram bawm dan ding nan ngaihtuah cia maw” tiah thu an sut.\n“Ukraine cozahpi in ‘Plans’ an nei cia. Cozahpi dinhmun ih feh pemzom thei vivo dingin khawkhanmi an nei. Nan, a thuhla cipciar in ka rel lo ding” tiah Antony Blinken in a rel ih President Zelenskyy le Kyiv mipi ralṭhat zia a fak cih.\nRussia in Ukraine ram an luhcilh hlan ihsin rampi President an that hmasatum thu a suak ih, rampi a buai laifang, kan dung zarh hrawngah cangvaih an tum nan an hlawhsam.\nCuih thu thawn pehpar in Ukraine National Security and Defence Council sungtel Oleksiy Danilov in hitin a rel.\n“Khat le khat doawk duhlotu Russia Federal Security Service sung ihsin thuthup kan dong ih an cangvai man hlan ah kan hruaitu thattuding Kadyrov forces unit cu kan thianfai hmasa” tiah a ti.\nUkraine President Volodymyr Zelenskyy cu Russia in that hmaisabik ding No 1 ih an ret mi a si ih, amah telin an sung zate hrang humhimnak ṭuanvo la dingin US cozah in kut a hlan nan “kan ram le kan miphun pawl ka phat san lo ding” tiah President Volodymyr in a ti.\nSiarbet : Voi 3 that luat zo Ukraine President Volodymyr Zelensky\n← Na theih ṭul mi Falam Innkaang thu\nPutin ih nupiduat pahnihnak relhnakhmun pholang →\nUFC 261 ih Chris Weidman cangsualdan cu a rapthlak um tuk\nApril 25, 2021 April 25, 2021 Ni Hnem Sung 0


British PM India A Tlawng - Chinland Today Media\nJuly 29, 2010 4:46 pm·0 comments\nBritish PM le India president\nBritish Prime Minister, David Cameron cu nithum sung caam dingin mizan sunah India a thlengih, an ram Cozah mi pawimawh ziangmaw zatin an thlun.\nPM, David Cameron hin Karnataka khawpi, Bangalore ih HAL- Infosys leh Narayana Health City pawl a feh hmai sabikih, himi hnu ah State Governor a kawmcih.\nPM, David Cameron hin tuisun ah Chennai leh Mumbai a feh dingih, Thaisun ah Prime Minister, Manmohan Singh leh President, Pratibha Patil leh Cozah mi pawimawh dangpawl New Delhi ah a kawm ding.\nIsreal Ralkap To Nak Helicopter A Tla\nMizan sunah khan Isreal ralkap pawlih to nak Helicopter cu Romania ramah a tla ih, Minung 7 an thi.Romania Defence Ministry, in an sim nakah Isreal ralkap 6 leh Romania ralkap 1 tonak Helicopter hi Harzerim Air base ihsi an zuansuak hnu reilo te ihsin biak pop theih nawnlo in an umih, reizet an hawl hnuah Romania ram laili Zarnesti khawkiang ah Helicopter tlahi hmuh a si tiah a sim.\nHelicopter tlaknak ah minung 4 ruangcu hmuhsuak zo a siih, Helicopter hi ziangruang bikah a tlati theihfiang nak a um hrihlo ih an zingzawi rero lai. Isreal Air Force (IAF) pawlcun an ralkap tla pawlih ruangcu hmusuak tengteng dingih hawlin Sibawi leh mithiam ziangmaw zat an kuatbet zothu an sim.\nIsreal leh Romania ralkap pawlhin Blue Sky 2010 an timi raldo zirtangnak ni 11 sung an nei ih, tuah an zirtlang rero lai.Romania ram thotho ah Isreal ralkap pawlih tomi Helicopter hi tuithla tirlam khan a rak tlazo.\nBP Company in Paisa Cem Tam Ding\nBP Company in mizan sunih thusuah a tarlang nakah Gulf of Mexico tipi thuanthum hnuai ihsi Zineen put phih nak leh tipi thuanthum thenfai nak dingah dollar Billion 32 leh Million 200 an cem dingthu an tarlangih, tuikum April thla ihsi himi Zineen put ruangah BP Company cun a paisa ngahding dollar Billion 17 a sungzo tiah a tarlangbet.\nHiti vekih paisa a sun tamtuk zo ruangah leh a cemlai dingmi a tamtuk lai ruangah BP Company cun a thilri neihmi dollar Billion 30 man hrawng zuarsuak a tumthu khal a tarlangbet.Himi Zineen put nak kua hrutpit nakih an hna ttuan leh himi ruangih harsat nak tuartu pawl bawmnak pek thuhla ah BP Companyhi sawisel a hlawh zet.\nBP Company Chief Executive, Tony Hayward cun tuikum October thla ihsi a hna hi a colhsan dingthu a puangih, a mai aiawh tu dingah Bob Dudley a retcih thukhal a puang. BP Company Chief Executive, Tony Hayward hi BP Company hotu sinak in bangkhal sehla, BP Company in Russia ramih an Company ih Non-Executive Director, hna tuandingin an sawmbet thotho.


Jeremiah 1 (Jeremiah 1)\nJeremiah hi 700 BC a thawhnak lamih rak ummi profet a si. Pathian ih minung pawl in milem an biaknak le an sualnak ruangah a miphun zate parah harsatnak a thleng ding a si tiah caan saupi a hnaṭuannak sungah a simsung ringringtu a si. A simsungnak kha amah ih mithmuh rori ah a kim ih Babilon siangpahrang Nebuchadnezzar in Jerusalem le an Biakinn kha a siatsuah ih Judah mi tampi le an siangpahrang cu Babilon ah sal in a hruai. Cun Judah mi an kirsal lehnak ding le miphun phunkhat an si sal lehnak ding thu khal a sim cia thluh a si.\nJeremiah cabu cu ṭhen nga ah ṭhen a theih: (1) Pathian in Jeremiah a kawhnak; (2) Judah ram uktu Josiah, Jehoiakim, Jehoiakhin le Zedekiah san laiah Pathian in Judah mi le an bawi pawl hnenih a simmi; (3) Jeremiah ih sungṭuan Baruk ih nganmi thuhla sung ihsin Jeremiah ih thu le Jeremiah in thil umzia le a um leh ding thu a rak simmi pawl; (4) Bawipa ih hnen ihsin ram dangdang thuhla a simmi thu, le (5) Jerusalem khawpi siatralnak a tonnak le Babilon ih an saltaannak thu pawl an si.\nJeremiah cu a miphun pawl a duhdawt ngaingaitu le thil a thei thei zettu a si ih an tlunih a thleng dingmi thil kha a sim duh hrimhrim lo nain sim lo theih loin a um ruangah a rak simmi a si. Pathian in a profet si dingih a kawhnak ruangah harnak a tuarmi thu kha thin na zetin a sim. Pathian thu cu a lung sungah meisa bangtuk in a ling ih phuanglo hrimhrim cun a um thei lo.\nJeremiah cabu sungah a thupi bik ṭongkam pawl an um ih beidongza a si mi Jeremiah ih san a cem hnuah Pathian thutiamnak a thar in anmah ih thinlung sungah ngan in a um ding a si, tin a sim. Cuih caan a thlen tikah cun zirhtu le ṭhangphawktu ṭul nawn loin Pathian minung pawl in an thlun dingmi thutiamnak a um leh ding ti thu 31:31-34 sungah a um.\nJeremiah kawhnak (1:1-19)\nJosiah, Jehoiakim, Jehoiakhin le Zedekiah uk sungih sim cianak (2:1-25:38)\nJeremiah san sung a suakmi thu (26:1-45:5)\nMiphun dang pawl siatnak ding rak sim cianak (46:1-51:64)\nJerusalem khawpi siatnak (52:1-34)\n1Benjamin ram Anathoth khua ih ummi puithiam pawl lakih puithiam pakhat Hilkiah an timi ih fapa Jeremiah ih thusimmi pawl cu hiti in a si. 2Amon fapa Josiah in Judah ram siangpahrang a ṭuannak kum hleithum kum ah Bawipa ih ṭongkam cu Jeremiah hnen ah a thleng. 3Josiah fapa Jehoiakim ih siangpahrang a ṭuan tik khalah Bawipa ih ṭongkam cu a hnenah a rung thleng sal. Cuih hnuah Josiah fapa Zedekiah in siangpahrang a ṭuannak kum hleikhat kum tiang Bawipa ih ṭongkam cu a hnen an voi tampi a ra thleng. Cuih kum thla nga thla ah Jerusalem mi pawl cu saltaannak ih hruai hlo an si.\n4 Bawipa in ka hnenah, 5“Na nu ih pum sungih ka lo seemter hlan ihsin ka lo thei zo ih na suah hlan ihsin miphun tampi hnenih profet si dingah ka lo hriil zo a si,” i ti.\n6Cutikah kei in, “Maw Cungnungbik Bawipa, ṭong thiammi ka si lo; ka no tuk lai,” tiah ka ti.\n7Asinain Bawipa in ka hnen ah, “Ka no tuk lai ti hlah; ka lo thlahnak miseenpi hnenah feh sawn awla sim dingih thu ka lo pek vekin an hnenah sim aw. 8Ṭih aw hlah, na hnen ah ka um ding ih ka lo hum ding. Keimah Bawipa in ka sim zo a si,” tiah i ti.\n9Cule Bawipa cun a kut a hun sam ih ka hmur i tham hnuah, “Ngai aw, na ṭong dingmi ka thu pawl cu na kaa sungah ka ret zo. 10Tuih sunah miphun hmuahhmuah le siangpahrang ukmi ram tampi parah phawi theinak le bal theinak, siatsuah theinak le hlon theinak, sak theinak le din theinak thu ka lo pek a si,” tiah i ti.\n11Cule Bawipa in, “Jeremiah, ziangso na hmuh?” tiah i sut.\nKei in, “Khumkhal thingkung hnge ka hmu,” ka ti.\n12 Bawipa in, “Na hmu dikzet; ka ṭong ciami pawl an kimnak ding ka zoh * 1:12 ka zoh: timi le khumkhal timi hi Hebru ṭong cun aw-suah daan a bang aw. lai a si,” tiah a ti.\n13Cuih hnuah Bawipa in, “A dang teh ziangso na hmuh?” tiah i sut sal.\nKei in, “Saklam ah a so hluahhlomi beel, hi lam ah a rung lei-aw mi ka hmu,” tiah ka ti.\n14Cutikah Bawipa in, “Siatsuahnak cu saklam ihsin tiso bangin hi ramsung mi hmuahhmuah parah a rung liam ding; 15ziangahtile saklam ram pawl cu hi ram rung thleng dingin ka ko zo. An siangpahrang pawl in Jerusalem khawpi kotka le a kulhnak phar kimvel ah le Judah ram khua dangdang kimvel ah an bawi tokham an ret ding. 16Ka minung pawl parah ka mihremnak cu ka thlenter ding; an sual ih in dungtun ruangah, khuavang dangdang hnenah raithawinak an pek ih milem pawl anmah ih kut rori in tuah tahrat in an biak ruangah ka cawh hai ding a si. 17Curuangah Jeremiah, na timtuah aw; feh awla sim dingih thu ka lo pekmi hmuahhmuah an hnenah sim ṭheh aw. Ṭih hai hlah; culole an hmai na thlen tikah ka lo ṭihter sinsin ding. 18-19Jeremiah, ngai hnik! Hi ramsungmi hmuahhmuah Judah ram siangpahrang le a kut thuai bawi pawl le puithiam pawl le mi seenpi pawl in an lo ral ding. Sikhalsehla anmah do theinak ah thazaang ka lo pe ding; ralhruang ih kulhmi khawpi vek na si ding, thir ṭhuam bangtuk le daar ih tuahmi phar bangtuk na si ding. Na hnenah ka um ding ih ka lo hum ding. Curuangah zo hman in an lo neh lo ding. Bawipa keimah in ka lo sim zo,” tiah i ti.


MOTHER’S DAY - Chinland Today Media\nMay 11, 2012 3:19 am·4 comments\nBY Salai Tin Lian\nMother’s Day hi hlanlai ah cun Greek pawl in an pathian NU sunlawihmak ah an rak hmang. Roman Catholic pawl in Jesus nu Mary sumlawihnak ah an rak hmang. Kan dunglam kum 150 ihsin khan Mother’s Day hi Kohhran ah hmang a si. Christiannak ih Mother’s day hramthawknak cu Anna Jarvis in society sung ih mi hrisel lo le rethei pawl ih dinhmun theihthiam a tulzia le society in an tuarnak a theihthiampi ding hi NU pawl ih mawhphurh a si ti ih a au ni cu Mother’s work day tiin a rak ko. Anna Jarvis a thih hnu ah, a fanu Young Anna in a NU damlai ih thiltha a tuah mi pawl sunlawih upatnak le theihnghilh lonak pangpar cu West Virginia Biak Inn ah hlannak a nei.\nHi ni hi leitlun in sunlawih upat tlak NU pawl ih NI (mother’s day) ah a run pawm ih tusan zumtupawl in May Cawlhni vawihnihnak ah kan run hmang. Mi hmaisapawl cun hi ni ah an NU le sunlawih upatnak ah Biak Inn ah an feh, an nu le cu ca in si maw, card, present le pangpar an pe theu.\nKan nih Laimi zumtupawl in Mother’s day kan run hmeltheihnak khal a reihrih lo ih, a hman dan khal kan theithiam tawk hrih lo a bang. Mother’s day hi Nu pawl sunlawih upat peknak lawng ih hman ding a si lo ih, NU pawl in an dinhmun le sinak tawk te ih Innsang, Kohran le Society ih an pekawknak theihpi le pawmpinak thawn hman ding a si. Mother’s day hin leitlun hrang ah thu (message) ken tel mi a nei ih, Nauhakpawl hnen ah NU an thupitzia le tihzah ih sunlawih upat tlak an sinak a zirhtir ih, Pa pawl hnen ah Nu ih dinhmun le sinak leitlun tlun in a tulzia a theihtir. Cuhlei ah Nui thupitnak thei hrih lo tu NU pawl hnen ah an mawhphurhnak a theih tir fawn. Nunau palbetnak ruang ih kan society hma a sawn thei lo nak khal in zirhtir.\nRel duh mi cu Nu fim le thiam (fit) taktak kan nei nan pasal an neih ve ten Kohran le society ah hmantheih lo in an hol ral. A san cu retheihnak ruang ah kan ti men thei, a ngingai ahcun society in NU a sinak tul lo tuk vek ih a retawk ruang ah a si sawn. Nauhakpawl in NU le sunlawih upatnak ih pangpar pek le, sunlawih tlak NU an sinak theihthiampi ih sunlawih upatnak cakuat, card, present le pangpar pek cu Mother’s Day ih hramthawknak thuanthu (historical background) a si ih, Christian nun mawi khal a si.\nNu ih mawhphurhnak le sinak hi Inn sang lawng in a mamawh loih, Kohran le society khal in a manawh. Nu tel lo in leitlun hi a famkim thei lo. Nu hi leitlun ih mawinak, nawmnak, daihnak le hnangamnak nan si. Curuang ah mi zo khal Pathian in NU vek ih in duhdawtnak le in lainatnak hi NU pawl ih nun ah um ding le lang suak ding a si. Nu nan sinak ih par le rah cu mizokhal thleidannak um lo in tlan theih ding a si. Mi hmuah hmuah ih nu nan si ih, cui nan sinak ih rahsuak duhdawtnak le lainatnak cu Innsang tin, Kohrantin le Society tin in an tul. NU pawl ih nan zirhnak cu a kangral theilo mi RO sunglawi a si. NU tha na sinak le Nu pawinawh na sinak Mother’s Day in a lo nemnghet zo. Nunau nan si ih ruangah thinnau lo in, nunau nan sinak ruangih leitlun in sunlawihnak a lo pek ruangah lungawi uh. DaihNak le Remnak leitlun ih hring suak tu NU s ihram aw. Happy Mother’s Day\nHoratio G. Spafford(1821-1888)\nMara Wilson : Zuknung ihsin Calai ah\nLeitlun Paisa Picang Hrekkhat ih Hminsinnak\nCung Bawi Lian says:\nA ngan kim thlap.\nA thiam riai.\non May 11, 2012 at 6:09 am\nNa cangan mi ka siarlonak a rei nguarngo nasa.\nMother’s Day thu na run ngan leh thei ih a lungawium.\nThunuam titilai ka ngaizet.\nNa ngan tha nasa.\non May 12, 2012 at 2:19 am\nWowwww!!!!!!!..,,na thiam nasa,ka lungkim zet,Sunloihtlak Nu Rori an si,Happy Mother’s Day!\non May 17, 2012 at 8:05 am\nManhla curco ko… Famkim fukfo ko.


Thuthlungthar An rak Pomdan Dawtdawt - Hre Mang\nThuthlungthar An rak Pomdan Dawtdawt\nVI. THUTHLUNGTHAR AN RAK POMDAN DWTDAWT\nA tui kan hmanmi Thiuthlungthar Pathian Thuthianghlim hi ziangtin cabu pakhat ah an rak tuah ih Pathian thawkkhummi a si ti ziangtin an rak pom ti kan zoh fiang hnik pei. Ziangtin Thuthlungthar an Pathian thawkkhummi asi ti an rak pomnak kan zohhlan ah Pathian thutak in dodalnak a rak tonmi pawl kan zoh hmaisa ding.\nA. Thuthlungthar cabu pom le kenkawh a si nak dingah a dal tu pawl\n1. Thuthangttha cu a hmaisa ah kaa in rak simmi a si.\nJesu a thih le a thawhsal hnu ah a dungthluntu pawl cu thuthangttha kenkawh tu an rak si. An theihmi thuthangttha cu an kaa in anmah rori in an sim ruangah Thuthangttha cabu an rak ttul tuk lo tluk a si. Cuticun AD 60 tiang hrawngahcun Thuthangttha cu cabu ah ngan ttul ciamco tuk hrih lo in a lang. Ziangruangah tiule Jesu rundam tu kha mit ih hmu tu le a thu rak dawngsawngtu rori an damlai ih anmah in thuthangttha cu an sim sawng vivo tikah cabu an ttul tuk lo ah a cang. Asinan a dunthluntu pawl cu kumkhua leitlunah an nung thei ve lo vekin Jesu in an hnenah thuthangttha a zirhmi le a theihter mi pawl kha a ra lai dingmi milai pawl hrangah cabu ah tuah in ret tthat a ttul.\nA duntluntu pawl san laiah ca in si loin kaa ih sim hi an rawngbawlnak bik a rak si. Thuthlunghlunn san lai ihsin ca ngan tu le dan thiam pawlin Jews nunphung le sakhua daan pawl cu mipi hnenah kaa rori in phuang in an rak zirh awk ttheu dan tlangpi a si. Ewert in Jews pawlin ziangtin an nunphung le sakhua thuanthu pawl an rak zirh aw in an sim aw sawng timi thu a simnak ah hitin a sim: Jews miphun pawlin ca ih nganmi siar hnakin an zirh tu pawlin an thu le hla pawl cu zohloin (byheart) an thei thluh ih cuticun mipi tawn khawm awknak ah an rak zirh awk ttheu mi a si. Cuticun zokhal an nunphung le sakhua thu le hla a thei duh tu pawlcun an hruaitu pawl zirhmi cu an thinlung sung ah thei thluh thei dingin an rak zuam awk bik mi a si. Cuvek thotho in Thuthangttah khal kha milai kaa in an rak sim ih an rak zirh sawng aw vivo a si ti cu el ding a um lo.\nAsinan Khrih dungthluntu pawl an thih hnu, AD kumzabi pakhat lole pakhat leh a hrek hrawngihsin Thuthlungthar cabu ngan mi pawl kha an rak ngaihven thawk in an hawl suak vivo. Ziangruangah tile Jesu kha mit rori in a hmu tu le a kai rak thluntu pawl an um nawn lo tikah a dungtlun tu pawlin kawhhran pawl hnenah thuthangtha an rak sim mi le ca an rak kuat mi pawl kha an finkhawi vivo sal. Cuticun, Thuthangttha pali pawl kha Jesu'I rawngbawlnak ca ngannak a si vekin zumtu, Jesu Khrih kha mitin a rak hmu ban nawn lo tu pawlin Khrih thu le a zirhnak thu an zirnak ah le a dungthlun tu pawlih ca ngan mi pawl kha kawhhran haihruai awknak, nunnak thlakthleng awknak le an zumnak ih lamhruai tu ah an hmang.\n2. Kawhhran zumtu pawl kha Mediterinean ram tthen pawl ah an dard aw\nThuthlunghlun san laiih Jews pawl vek si loin AD kum zabi pakhatnak ih zumtu, khristian pawl cu hmuntin le ramtina h an rak darh aw celcel. Curuangah Thuthangttha cabu le a dungthlun tu pawl cakuat ngan mi pawl khan kawhhran tin a fansuak nak dingah tikcu rei zet a duh ttheu. Ziangruangah tile kha lai ah casutnak khawl ttha ttha an rak neih lo ruangah cakuat le cabu pawl kha duhzatzat awl ai ten suah lawk a rak theih lo. Curuangah hmun hrekkhat ah Thuthangtha bu hrekkhat a thlengih hmun hrekkhat ah a dang hrekkhat lawng a thleng ttheu. Cuticun Thuthlungthar bu 27 pawl hi hmun hrekkhat ah cun khuimi pawl hi Pathian thawkkhummi thuthangttha an si ding tiah an rak el awk ttheunak a si. Hmun tthenkhat ih kawhhran misa hrekkhat pawlin cabu hrekkhat pawl hi voi tam deuh an rak siar ngah ih a dang zumtu hrekkhat pawlin bu dung pawl kha voi tam deuh an rak siar ngah ttheu. Curuangah hmun khat le hmun khat zumtu pawllakah an ngainat cuangmi le an theih nal cuang mi Pathian thu kha a rak bang aw lo. Thuthlungtha bu 27 pawl hi a rak hmu hmaisa bik tu pawlin Pathian thawkkhummi Thuthianghlim a si tiah an rak pom cio nan vio le khat ah a bu 27 ten kawhhran pakhat le khua pakhat ah a rak thleng thei loih khua pakhat lekawhhran pakhat in bu hrekkhat kha Pathian thawkkhummi vekin an rak pomih an rak siar lai ah khaw dang le hmun dangih a ummi zumtu khristian unau pawl cun bu dang pawl kha an rak hmu ih Pathian thawkkhummi tiah upat nak thawn an rak hmang. Cui tlunah an san lai ah lamzin pehtlaih awknak tthat lo ruang khalah khua pakhat le pakhat ih a ummi zumtu unau pawl kha ziangvek cabu pawl kha Pathian thawkkhummi Thuthianghlim tikah Thlarau in a theihter hai ti thu an thei aw lohli thei lo ttheu. Cutikah kawhhran pakhat le pakhat hnenah Thlarau Thianghlim theihternak vekin Pathian thutak an co mi hlawm awknak ah khu a tlai ttheu. Cuticun tikcu ziangmawzat sung a hmuntin le ram tin a feh suak hnu ah tui kan hman mi Thuthlungthar cabu 27 pawl hi Pathian thawkkhummi thuthianghlim a si tiah an rak pom. Kum zabi 4 AD hrawngahcun zianghman el awk ding um loin tui kanhman mi Thuthlungthar bu 27 cu Pathian thawk khummi thuthlainghlim asi tiah an rak pom thelpthlep.\nB. Thuthlungtha bu 27 pawl kha Pathian thawkkhummi thuthianghlim an si tiah nemhnget dingah le tehfung thawn khuimi cabu pawl kha Pathian thawkkhummi an si ti zohfel a ttulnak thu\n1. Thuthlunghlun a um\nThuthlunghlun kha famkim zetin cekfel, kilkhawi, finkhawi le kenkawh a siih Greek tong tiangah an leh tlunah khawm awknak tinah Pathian thu vekin an hman ttheu ruangah Thuthlungthar khal vuvekin tuah a ttul ve a si tiah kawhhran mi le sa pawlin an rak thei. Kawhhran thawh pek te ihsin thuthluhnghlun cu kawhhran thuthianghlimbu a rak si. Thutthimnakah, Peter in thu a sim tikah a hman mi cang 27 sungah cang 20 cu Thuthlunghlun sung ihsin a lakmi an si (Dung. 2:14-40). Cuvek thotho in Paul in Antioch ah thu a sim tikah cang 26 a simmi sungah cang 9 cu Thuthlunghlun siung ihsin a lakmi a si. Cuticun kawhhran hram thawh pek te ihsin Thuthlunghlun cu kawhhran hruai awknak ah an hmanmi Pathian thuthianghlim bu a si ti kan thei thei. Curuangah Pathian in a fapa Jesu Khrih hmang in mailai hnenah thuthangtha a tarlangmi le Khrih dungthlun tu pawl hmangin Pathian thuthianghlim milai hnenah Pathian in a theihter mi pawl cu cabu pakhat le leitlun ro thil vekin ret tthat a ttul a si tiah kawhhran hurai tu pawlin an rak thei.\n2. Mipi in Thuthluingthar kha kawhhran ah an rak hmang\nKawhhran a thawh pek te ihsin khawm awknak ah Thuthlung sungih daan le kamsang pawl cangan mi an siar vekin Thuthlungthar pawl kha an siar ttheu. Thutthimnak ah, Paul khalin kawhhran hnenah ca a kuat mi kha an hmin a tarlangmi kawhhran pakhat lawng si loin zumtu unau dang pawl hnen khalah siar ter vivo dingin thu a cah hai (I The.5:27). Cun Kolosian pawl hnenah ca a kuat mi kha Laodician ih a um mi zumtu unau pawl khal siar ter ve dingin thu a cah hai (Kl. 4:16; Thu.1:3).\nCuticun Thuthlungthar cabu pawl kha Pathian thawkkhummi thuthianghlim an si ti an theih tikah Thuthlunghlun pawl thawn hmunkhatah an ret hai. Cule kawhhran tinte in anmah te cauk neih cio an duh ih an neih hrih lo mi khal an hawl khamih Pathian thawkkhummi thuthianghlim a si ti an theihmi pohpoh cu khawng khawmin hmunkhat an ret khawm. Cuticun kawhhran pakhat cio in anmah le thuthianghlim bu cio cu an rak nei (II. Pet.3:15-16).\n3. Marcion ih Thuthianghlim bu tehfung\nKum zabi pahnih le a hrek (2 1/2 AD) hrawngah Aisa ram tthen hi Pontus (Tulai san ih Turkey) khua ah Marcion timi sakhua lam fehsual pa a rak um. Amah hi Jews daan pawl duh lo tu a rak siih Thuthlunghlun le Thuthlungthar hrekkhat pawl kha tanta in amai duhzawng cabu pawl lawng kha a lak kkhawmih amai duhzawng Thuthianghlim cabu hran te a rak tuah. Marcion cun Thuthkunghlun Pathian le Thuthlungthar Pathian cu an rbang aw thei lo a si tiah a rak ti. Paul lawng kha Khrih dungthluntu pawl lakah mi rinum a siih mi dang pawl cu lalpai zirhnak pawl kha an feh sual pi a si tiah a ti. Cule Luke khal hi Jews pawl ih nunphung le sakhuia daan ihsin a luat bik mi a si vekin a ca ngan mi pawl cu a pomsak. Curuangah Paul cakuat ngan mi (I & II Timothy siar lo) le Like ih ngan mi cabu pawl lawng kha Thuthianghlim tiah a rak pom (AD. 140 ih a tehfung vekin). Cuticun a duh lo zawng hmuahhmuah cu a Pathian thutak tiah a pommi sungihsin a hlawn thluh Luke Thuthangtah sungih Thuthlunghlun thawn a peh par aw mi, John tihnimtu ih rawngbawlnak, Jesu in thlemnak a tuarnak thu pawl kha cubu sungihsin a hlawn hai. Cuvek thotho in Kalatian cakuat sungih 3:6-9, 15-25 pawl khal kha Abraham le Jews daan thu pawl a tel ruangah Pathian thuthianghlim sungah a telh duh lo. Cuitlunah Rom cakuat sungih Isreal pawl thuanthu umnak pawl kha a hlawn hai ih amai duhzawng te lawng kha khawn khawm in ca bu hran te a tuah.\nMarcion in cuvek in thil a rak tuah ih Pathian thutak a rak lak tthen kha thilttha lo zet asinan khatlamah kawhhran pawl kha an pommi thuthianghlim bu pawl kha felfaiten finkhawi dingin tha a rak pe sawn. Marcion in cutin Pathian thutak a lak tthen hlan ah kawhhran khrihfa zumtu pawlin ziang cabu pawl kha Pathian thawkkhummi an si ti an rak thei thluh zo. Asinan cuvekin Marcion a lak tthen tikah mi hrekkhatr an lung a buai ih kawhhran in an Thuthianghlim kha felfai ten an tehfung thawn an zohtthat ih an kilkhawi tthat a tul a si ti an thei Curuangah kawhhran pawl in Pathian Thuthianghlim tiah an pom mi pawl kha tthaten an kenkawh ih zianghman rin hlelhnak le thinnuam lo nak um loten Pathian thuthianghlim cu an zumnak le sakhua biaknak lam hruai tu dingah an finkhawi a ttul.\n4. AD kum zabi 2,3, le 4 hrawngah ca ngan mi phunphun a suak vivo\nMi hrekkhat ca ngan tu pawlin an sakhuanak lam ih anmai mimal zumnak le ruahnak pawl kha a dungthluntu pawl hmin a si lole mi pakhatkhat hmin hmangin ca an nganih kawhhran zumtu khristian unau pawl lakah khui mi bik hi Pathian thawkkhummi thuthianghlim an si ti theihtheih lo ding khawpin ca ngan mi a phunphun an nawk celcel. Curuangah zumtu zovek khalin thutak an thleidan thei nak dingah le rinhlelhnak um loin an nunnak lamhruai tu ah an hman thei nak dingah kawhhran Pathian thawkkhummi Thuthianghlim cabu pawl kha finkhawm in a kilkhawi tthat a ttul. Culai ah an hnuailam ih can ngan mi pawl hi an lar zet:\na. Ecclesiastical cabu pawl\ni. Epistle of Barnabas (AD. 79) (Barnabas ih cakuat0\nii. First Epistle of Clement (AD. 79) Clemment ih cakuat pakhatnak)\niii. Shepherd of Her,man (AD.115-140)\niv. Didache (100-120) Teaching of the Twevle (Hleihnih pawl zirhnak)\nv. The second Epistle of Clement ( AD.120-140), (Clement ih cakhuat pahnihnak)\nvi. Apocalpse of Peter (AD.150) , (Peter Thupuan)\nvii. The Act of Paul (AD. 170) Paual ih tuahnak)\nb. Midang hminhmang in thuanthu lem ngan mi pawl\nMidang hminsang ih ca ngan mi pawl hi AD zabi pahinhnak ihsin pali karlakah an lang tamzet. Hivek ca an ngannak san cu a thlangpi thu in thu pahnih a um. A pakhatnakah, Jesui nunnak, rawngbawlnak le thuanthu pawl hi Thuthianghlim sungah a famkim in ngan thluh a si lo ruangah a thei bet tu tu an um ding tia ruat in mi hrekkhat in ca an rak ngannak a si. Anmai suangtuahnak pawl kha thudik vekin mi pakhatkhat hmin hmang in thuanthu an rak phuah ih an rak ngan ciam co. A pahnihnakah, an sakhua lam thu an zumnak le an ruahnak pawl kha mi thlunter le zirh an duh ruangah Jesui zirhmi a dungthluntu pawlin an nganmi vekin a dungthluntu pawl hminsang in ca an rak ngannak a si.\nHarrison in a sim dan cun, kawhhran pawl cu cu vek ca ttha lo lak ihsin an ralring zet. Origen cun " Kawhhran pawl cun Thuthangttha ( Jesui thu hla le zirhnak pawl ngannak) buli kan neiih fehsual (heretics)pawl cun bu tampi an nei" tiah a rak sim( AD. 185-254).\nHivek ca ngan tu pawl thinlung le ruahnak a rak luat tu ruahnak pakhat cu Gnosticism (Theihnak cu ziangkim a si timi ruahnak ihsin a suak mi fehsuaknak), Dualism (Pathian cu a thianghlim ih leitlun le tisa cu a bawrhhlawh a si timi ruahnak ihsin ruahnak sual a suak mi) pawl ihsin a suak mi ruahsualnak a si. Pathian cu a thianghlim ih leitlun le tisa cu a thianghlim lo ruangah pathian cu tisa thawn dai aw thei le hnawmhnawih aw thei a si loih theihnak lawng in rundamnak kan co thei tiah an zum. Curuangah Jesu ih pathian sinak khal an pom loih milai rundamnak thu khalah Khrih in a zirh lo mi vekin lamzin dang pi in an zum.\nHivek zirhnak pawl hin khristian thurin tlangpi pawl cu an hnawngih milai sinak, sual le rundamnak thu pawl an zirhnak khalah Baibal in a zirhmi pawl a kalh thluh. Curuangah kawhhran in hivek zirhnak pawl hia do a tulih zumtu pawl cawkbuai lo dingin a thiarfihlim thei a tul.\nPseudepigrapha (Phuahcawp ca ngan mi pawl):\n1. Phuahcawp Thuthangttha pawl (Gospel)\ni. Thimas ih thuthangttha\nii. Peter ih thuthangtta\niii. Hebrew thuthangttha\niv. Bartholomwe ih thuthangtha\nv. Egyptian pawl thuthangtha\nvi. Protevengel of James\nvii. Arabic Gospel of the Birth\nviii. Philip ih Thuthangtha\nix. Thutak thuthangttha\nx. Dungthluntu hleihnih thuthangttha\nxi. Nicodemuc thuthangttha\nxii. Mathias thuthangttha\nxiii. Thomas Athelte ih cabu\n2. Acts (Tuahnak pawl)\ni. The Acts of John (John ih tuahnak)\nii. The Acts of Piter (Peter ih tuahnak)\niii. The Acts of Andrea (Andrea ih tuahnak)\niv. The Acts of Thomas (Thomas ih tuahnak)\n3. Epistles ( Cakuat pawl)\ni. A dungthluntu pawl cakuat\nii. Laodicean pawlih cakuat\niii. Koriantian pawlin Paul hnenah ca an kuat mi\niv. Paul le Seneca ca an kuat awkmi\nv. Khrih le Abgar ih cakuat\n4. Apocalypses ( Thupuan pawl)\nI Apocalypse of Paul ( Paul thupuan)\nii. Apocalypse of Thomas (Thomas thupuan)\nRome uknak hnuaiah khristian pawlin hremnak an rak tuar ttheu nan Diocletian sanlai ah khristian Thuthianghlim cabu pawl hmuahmuah kha siatsuah thluh dingin thu a rak pek tikah khristian pawlin hremnak harsazual an rak tong (AD.303). Caesarea khua ih Eusebius in hitin a rak sim (AD.263-340)\n"Diocletian ih lalkum kum 9 nak March thla ah lal thuasuah a suah ih biak in pawl kha siatsuah thluh ding, thuthianghlim ngannak cabu pawl khal meisa ah ur thluh ding, kawhhran upa ttuan pawl khal zianghman canvo an nei thei lo ding, cuitlunah mai insangih a um men pawl khal an khristian sakhuanak an tlansan loa si le nasa zetin hremnak an tuar ding." Cumi lal tuahsuah a suak hnu rei lo te ah kawhhran upa pawl hmuahhmuah thawng inn ah thlak ttheh ding ti mi thusuah a suak lala. Cule thawng inn sungih an um laiah an khristian sakhuanak tlansan dingin a phunphun in hrem an si ding tiah an thusuah cun a sim bet.\nCuvek dinhmun ruangah khawhhran zum tu pawlin Pathian thawkkhum mi Thuthianghlim kha tthaten retin lalsual pawlin an siatsuah thei lo nak dingah finkhawi ding mawhphurhnak an nei.\nC. Thuthlungthar pawl kha Pathian thawkkhummi Thuthianghlim a si ti an theihtheinak thu tlangpi pawl:\nI. Pathian thawkkhummi Thuthianghlim pawl an thlir dan tlangpi\nKum zabi pahnihnak (AD.) hnu lam ahcun Thuthlungthar cabu pawl kha Pathian thawkkhummi vekin kawhhran upa pawlin an hmangih an ca ngannak le Pathian thu an simnak ah an hamng thluh cio. A hnuailam ih ca ngan mi pawl ah hin Thuthlungthar sungih thu pawl Pathian thu vekin an hmannak kan hmu thei.\na. Epistle of Barnabas (70-79 AD)\nb. Clement Cakuat pakhatnak (95-97 AD)\nc. Didache (70-130 AD)\nd. Polycarp in Philipian pawl hnenah ca a kuat mi ( 108 AD)\ne. Shepherd of Herman (115-140 AD)\nf. Interpretation of Oracles of the Lord ( Papias, 120 AD)\ng. Diognetus hnen cakuat ( 150 AD)\nII.Thuthangtttha an pom dan a fal tete in thlirdan\nA hnuailam ih ka tarlangmi pawl hin Thuthlungthar Pathian Thuthiamnghlim pawl kha ziangtin bukhar hnu bukhat Pathian thusuak a si ti an rak pom dan pawl an tarlang.\na. Hliakhlai tikcu ( 70-170 AD)\nHimi kum zakhat sung ahin a dungthlun tu pwl thei tu pawlih ca ngan mi khal rak ngan thluh an si zo. Khrih dungthlun hleihnih pawlih ca ngan mi khal zapi theih an si zo ih anmah (dungthluntu) thei tu pawlin an thu hla an simnak le ca ah an ngan mi pawl khal a famkim zo.\n1. Peter ( 66 AD)\nA dunghtlun tu Peter in paul ih cakuat pawl kha finkhawi in a um thu a sim II. Pet. 3:15-16)\n2. Clement of Rome ( 30-100 AD)\nRome khua kawhhran hruatu pakhat dinhmun in Korin khua ah ca a kuat ih Mathew, Roman, I Korintian, Hebrew, James cabu pawl lak ihsin tongkam pawl Pathian thu vekin a hmang.\n3. Ignatius (Martar 110-117, AD)\nIgnatius hi Anticoh khua ah a pahnihnak bishop a ttuan ti lo cu a thu hla rel ding tam kan thei lo. Amah hi Empiror Trajan ih lal lai ah Martar tuar ve mi a si. Ignatius hin Paul cakuat pawl, Mathew le John thuthangtha pawl kha a thei ih a duh in a ngaina zet hai.\n4. Didache (120)\nA diungthluntu pawlih hnatuannak thu nganmi tiah mi tampi in a thlangpi thu in an theihmi himi ca ngan tu in Mathew le Luke Thuthangttha le Thupuan cabu sung ihsin a ca ngannak ah tampi hman mi a nei.\n5. Barnabas (130 AD)\nHimi ca ngan tu in Mathew, Rome, I & II Korintian, Ephesian, I & II Timothy, Titus, I & II Peter pawl hi Pathian Thuthianghlim vekin a hmang hai.\n6. Papias (70-140)\nLyons khua ih bishop ttuan mi Irenaeus (140-203) in a sim vekin, Papaias cu Smyrna ih bishop a si. Cule Polycarp ih rualpi a siih adungthlun tu John ih thu simmi rak thei tu a si. Central Asia ramtthen, Hieropolis khua ih bishop a ttuan lai ah hitin a sim, Mark cu Peter ih tonglet tu a si ih Mark Thuthangttha ngan tu a si. Cule mathew in a Thuthangttha kha Hebrew tongin a ngan. John in Thuthangttha a simmi khal a thei ih I John le I Peter sungih thu pawl kha a ca ngannak ah a hmang a si.\n7. Polycarp (69-155)\nA dungthluntu John ih kaihhruai mi a rak si ih Smyrna (Western Asia ram tthen) khua ah bishop a rak ttuan. Anih in Philipian zumtu pawl hnenah ca kuat a rak ngan tikah Mathew, Luke, Dungthluntu pawl tuahnak, Rome, II Koritian, Kalatian, Philipian, Kolosian, II Thesolonika, I Timothy, Hebrew, I Peter, I John le II John thuthianghlim pawl thu a theihnal zet thu a sim.\n8. Sheprhard of Herman (115-140)\nA ca sungah kan hmuh thei vekin ca ngan tu in Mathew, Ephesian, James, II Korintian, Philipian, I Thesolonika, Hebrew, I John le Thupuan cabu pawl a theihfiang zet thu a sim.\n9. Clement ih cakuat pahnihnak ( 120-170)\nHimi cakuat sungah Clement in Mathew le Luke Thuthangtha cabu pawl thu a theihfiang dan thu a sim.\n10. Justion Martar (140 AD)\nA ca ngannak ah Mathew2 , Luke, le John thuthangtha sung thu pawl a telh cih mi a um. Cuitlunah a dungthlun tu pawl tuahnak, Rome, I Korintian, kalatian, Ephesian, Kolosian, II Thesolonika, Hebrew, I Piter le Thupuan pawl tla fiangzetin a theih thu a sim.\n11. Basilides ( 117-138)\nHipa hi Gnostic scholar hmaisa bik pakhat a rak si, A ca ngannak ah John, Rome, le I Koritian pawl hi Pathian thu vekin a rak hmangih Thuthlungthar ca uk pawl hi Pathian thawkkhummi thutak vekin a rak pom thluh hai.\n12. Marcion (140)\nMarcion hi fehsual pakhat cu a rak sinan Thuthlungthar cabu rak suah hmaisa bik tu pakhat a si ve ruangah a thusimmi pawl lak ihsin zir dingmi a um. Amah cu fehsual a sinan Thuthlungthar cabu a lak khawmih cabu pakhat a tuah tikah Thuthlungthar sungah a tel mi pawl an um. Luke Thuthangttha le Paul cakuat pakua (9) (Roam cakuat ihsin II Theosolonika tiang le Philemon) pawl kha a pom ih a dang pawl bu dang pawl kha Thuthlunghlun thawn an peh zawm awknak ruangah ahnawn hai.\n13. Valentinus (140)\nValentinus hi Alexendria ah Gnostic fehsual nak zirh tu a sinan a zirhnak ah Mathew, John, Rome, I Korintian, Kalatian, Ephesian, Kolosian cabu pawl kha Patian thutak vekin a hmang hai ih Dungthlun, I John le I Peter cabu pawl thu a theih thu khal a sim.\nb. Ziangtik can ah Thuthianghlim cu phuahcawp ca le thuanthu satliah pawl lak ihsin an rak thleidang (170-303 AD)\nA dunthluntu pawl san a liam hnu ah sankhat a liam lala. A dungthluntu pawl thu simmi rak ngai thla tu pawl khal a thi hlo thluh zo. Cutikah Khrih dungthluntu pawl thu simmi rak ngai thla tu le an thu hla a thei fiang tu pawl an um nawn lo tikah thu simtu midangdang thu simmi an theih sawngmi le ca an siar mi lawng a si tikah ruahdan ngaihdan bang aw lo a suak vivo. Culai ah mi hrekkhat in ca a phunphun an ngan vivo tikah mi tampi in an sakhua lam hruai tu thutak, pathian Thuthianghlim pawl kha rinhlelhnak amn nei thawkih an buai celcel. Cuvek thubuai lakah ca suah hrekkhat sungah Pathian thutak an pommi thu an simnak hrekkhat pawl kan zoh hnik pei.\n1. Muratorian Fragment (170)\nMilan khua ih Ambrosian Library ah kum 1740 ah an sar suak mi ca them a si Thuthlungthar cabu pawl lakah ziangziang pawl kha Pathian thutak tiah kawhhranm zumtu pawlin an rak pom ti a sim fiang. Rome kawhhran pawlin Thuthianghlim ti ah an rak pommi cabu pawl thu a sim fiang lawng hman si loin cabu pakhat cio thu maltete a sim tel mi a um. Thuthlungthar Pathian thu tiah an rak pom a si tiah a sim mi lakah tulai protestnat kawhhran in kan hmanmi Thuthlungthar cabu hmuahhmuah, Hebrew, James, le I & II Peter siar lo a tel thluh.\n2. Irenaeus (140-203)\nIrenaeus hi Asia ramah Polycarp ih zirhnak hnuaiah a rak tthanglian mi a si. Orthodox zirhnak humhimtu a siih Gnosticism zirhsualnak pawl rak dodaltu a si. Rome khua ah rei lo te a um hnu ah Gaul khu ah bishop a rak ttuan. A ca ngan mi ah Thuthlungthar lak ihsin (Philimon, Hebrew, II Peter, III John le Jude siar lo) Pathian thutak vekin a hmannak kan hmu thei. Metzger in a sim dan vekin, Irenaues cun Thuthlungthar pawel kha Thuthlunghlun vekin Pathian thawkkhummi thutak vekin a rak hmang. Harrison in a sim bet mi cu: Irenaeus khan Thuthlungthar cabu hrekkhat sung ihsin hnawn mi a neih thu kan thei lo.\n3. Teretullian ( 150-223 AD)\nTertullian hi Carthage khua ah a rak um ih pathian thu le dan thiam sangfilawr (lawyer & scholar) a rak si. Latin tongin c a a rak ngan ih a ca ngan mi pawl hi sawr bawk um zet an si. Amai ca ngannak ihsin Thuthlungthar hi "New Testement" tiah an rak kawh thawk nak a si. NT (Thlungthar) sung ihsin James, II Peter, II & III John cabu pawl siar lo cu Pathian thawkkhummi thutak vekin a rak hmang thluhhai.\n4. Clement of Alexendria ( 155-215 AD)\nClement hi Alexandria kawhhran le sakhua zirh awknak tlawng pawlah hotu a rak si. A hnattuannakah Thuthlungthar ihsin (Philimon, James, II Peter, II le III John siar lo cu Pathian thuthianghlim vekin a rak hmang hai.\n5. Origen ( 185-254 AD)\nOrigen hi Alexendria khua ah a rak ceng bikih khualtlawng mi a rka si. Rome, Antioch, , Ephesus, Athens le Arabia khua pawl hi a khual tlawnnak bik a rak si. Caaesarea le Palestone ram pawl khalah a rak ceng dah. Thuthlungthar pawl kha Thuthlunghlun dunglamah a rak ret hai ih Thuthlungthar cabu pawl thu el buai awk lai mi pawl kha a hranten a rak ret hai. Kawhhran zumtu pawl kha Mediterenian ram tthen ah a rak tthen awk vekin Thuthlungthar ngan mi pawl kkha kawhhran pakhat le pakhat kar lakah an hmandan le an neih mi cio a rak bang aw lo kha zianghman ruahhar ding a um lo. Origen in Tuthlungthlungthar cabu pawl mi zapi in Pathian thawkkhummi tiah an rak pommi pawl kha hmunkhat te ah a rak ret hai ih a dang thu sut awk buai mi ( a ngan tu zo a si tile pathian thawkkhummi a si maw si lo tiah an el awk buai mi cabu) pawl kha a hran ten a felin a rak ret khawm.\nZianghman buainak um loin mi zapi in an pommi pawl cu Thuthangttha buli le Dungthluntu, Paul cakuat pawl, I Peter, I John, le Thupuan an rak si. Hebrew hi Alaxendria mi pawl cun Paul ih ngan mi a si tiah an ti. A sung um thu pawl cu Paul ih ruahnak le Pathian thuken pawl thawn a bang aw ko nan a tongkam hmandan ah paul ih tongkam hmandan a si lo. Cuitlunah khuihman Paul ih ngan mi a si tiah a simnak kan hmu lo. Curuangah kawhhran hrekkhat pawl cun an Pathian thawkkhummi thutak a si tiah an pom loih Oregin khalain a buai mi lakah a rak ret. A ngan tu taktak cu "Pathian lawngin a thei" tiah a rak ti. Origen in miin an buaipi mi le a fianglo mi ah a ret mi cabu pawl cu II Peter, II & III John, James le Jude cabu pawl an si.\nc. Thuthianghlim cu zapi pommi Pathian thawkkhummi asi tiah an rak nemhngetnak can ( 303-400 AD)\nHimi kum zabi pakhat sung ahhin kawhhran pawlin khuimi le ziang cabu pawl kha Pathian Thuthianghlim le pathian thawkkhummi an si tiah an zohhliah ih fiangfaiten an theih mi pawl kha Pathian thuthianghlim a si tiah an rak nemhnget bet. Cuticun a dungthlun tu pawlin an rak ngan ta mi pathian thawkkhummi Thuthjlungthar cu an nemhnget ih kawhhran tiin Pathian thutak zumnak le sakhua biaknak lam hruai tu ah hman a si.\n1. Eusebus (265-340 AD)\nEusebus hi Palestine ram, Caesarea ih bishop pakhat a rak siih kawhhran thuanthu thei tu pakhat a rak si. Esubius in Jesu Khrih san lai ihsin Cconstantine (313 AD) san tiang khristian pawl cangvaihdan a hailangih thuanthu a rak buatsaih. Dioletian in AD.303 ah Thuthianghlim bu pawl a rak ur thluh ih khristian pawl a rak hrem lai fangah a rak nungih Eusebus ih hnattuan suak mi kawhhran thuanthu bu (Ecclesiastical History) hi a thupi zet ih thuanthu bu dangah kan hmuh thei lo mi kawhhran thuanthu pawl tampi himi cabu sungah kan hmu thei.\nEusebus in khristian Baibal thuanthu pawl ciangzetin a nganih Pathian thutak tiah ziangzat pommi an siih zo ih ngan mi pawl an si ti khal fiangzetin a rak tarlang.\nOregin vek thotho in Thuthlungthar hi tthenhnih ah a tthen ih a rak buatsaih. Zianghman sawiselnak um loin zo khalin Pathian thawkkhummi Pathian thutak a si tiah an pommi cabu pawl kha hmuhkhat te ah a rak ret hai. Mi zapi pommi lakah ( James, II Peter, II & III John, Jude, le Thupuan siar lo) tui kan hmanmi Thuthlungthar bu pawl hi aaan tel thluh.\nEmpiror (lal) Constantine (AD. 332) in ram a uk laiah Khristian sakhua nak kha tha a rak pek tikah Cconstantinople khua ah Eusebus hnenah Baibal bu 50 tuah dingin a rak fial. Cule Eusebus in Thuthlunghlun pawl le tui kan hmanmi Thuthlungthar bu 27 pawl telhi a rak tuah sak.\n2. Codex Sanaiticus (340 AD)\nCodex Sanaiticus caphek hi Sinai tlang hnuai ih um St. Catherine, Greek Ordthodxo pawl tlawng inn ah an sar mi a si. Kum zabi pali le a hrek tluk rei ihta an sar suak sal mi a siih Baibal tuanthu hawlsuaknak ah a thu pi zet. Himi caphek sungah tui protestant pawlin kan hmanni Thuthlungtha bu 27 pawl le Barnabas ih cakuat le Shepherd of Herman timi pawl an tel.\n3. Athanasius (298-373)\nAthanasius hi Alexandria khua bishop a rak siih "Canonical" "tehfung" timi hmangin tui kan hman mi Thuthlungthar bu 27 kawmmi Thuthlungthar bu rak buatsaih hmaisa bik tu asi tiah zum a si. Bruce in a sim dan cun Athanasius hi tui kan Thuthlungthar ih hman hman mi bu 27 pawl hi zianghman thleidang lole rinhlelhnak um loin Pathian thawkkhummi Thuthianghlim vekin a rak hmang hamisa bik tu a si.\n4. Jerome (AD.340-420)\nJerome hi khristian thuthiam sangfilawr (scholar) pakhat a rak siih hmun dangdangah khual tlawng. Rome khua ih bishop Damascus in a dilnak vekin Vulgate tiah an kawhmi Latin ttongin Thuthianghlim a rak buatsaih. Vulgate Baibal sungah tui kan hman mi Thuthlungthar bu 27 pawl an tel.\n5. Council of Carthage (397) and Hippo (419)-(Carthege le Hippo khua ih kawhhran tawn khawm awknak)\nKhristrian palai pawl hmun hranhran ihsin an tawng aw khawm ih an thurel cat mi pawl kha thusuah tuah tahratin an tlangzarh.\nKawhhran tehfungin a pom mi siar lo kawhhran sungah pathian thu vekin zo hman in ziang thu hman siar lo ding. Tehfungin a pommi pawl cu a hnuailam Thuthianghlim bu pawl an si. Thuthlungthar ah: Thuthangttha buli, A dungthluntu pawl tuahnak bukhat, Paul cakuat (bu 13), Hebrew pawl hnen cakuat (bu 1), Peter cakuat (bu 2), John cakuat (bu 3), Jude cakuat (bu 1), le John Thupuan (bu 1) pawl an si.\nCuticun, kawhhran tawn khawm awknak ah kawhhran palai pawlin khuimi pawl Pathian thawkkhum mi Thuthianghlim a si ti an hliakhlai ih kawhhran tehfuang thawn an tuah famkim zo ruangah kawhhran zumtu pawlin ziang cabu pawl kha Pathian bianak ah hmandingmi Thuthianghlim a si tiah an buai nawn lo. Kawhhran tawn khawm awknakin Thuthianghlim an tiuah si loin Thlarau Thianghlim kaihhruainak in ziang pawl kha Pathian thawkkhum mi Thuthianghlim an siin kawhhran tiin an rak hmangin ti kha an zoh khawm hnu ah Pathian Thlarau theihternak vekin Pathain in zumtu pawl hnenah a pekmi Thuthianghlim pawl kha an finkhawm ih zumtu pawl kaihruaitu thuthianghlim vekin kenkawh le finkhawm a si.


Thuthang lawrkhawm...SBT - Chinland Today Media\nSeptember 14, 2009 1:35 am·1 comment\nVenezuela In Russia Vanzam Lei Ding.\nNi 10 sung Asia, Europe, leh Africa rampawl a tlawnhnu ah Venezuela President, Hugo Chevez cun Russia ralthuam Missile Km 300 ih hla kapban leh Raldo nak Tank T-72 leh T-90 pawl an ramin an leiding thu a simih, Hi Missile leh Tank pawlhin an ram a thlencingding thu khal a sim.\nPresident, Hugo Chevez cun hi an leidingmi ralthuam pawlcu ramdang kahnak ding leh donak ding a silo ih an ram humhim nakding lawngih hman dingmi a si a ti. Missile hi zianghmuah an leiding ticu a simduhlo. Colombia in an ramsungih US Ralkap pawl um theinak a pek ruangah Venezuela ramkhal in an ram kilhim naklam ah timtuah awknak a neithar ih ruah a si.\nUS In Afghanistan Ah Ralkap Kuat Bet Tum\nUS Ralkap hmunpibik Pentagon thupuangtu Geoff Morrell cun Afghanistan ramih US ralkap kuatbet dingih ruahhman nak an neih micu Defence Secretary, Robert Gates in a pawmpi zamrang a zumthu a sim. Geoff Morrell cun Afghanistan ih US ralkap kuatbet dingih ruahman nak an neihnak sancu Al-Qaida leh Taliban pawlin Bomb an puah ringring ih mipi tamtuk an thih ruangah ralkap tamdeuh kuatbet a ttul a si a ti. An ruahman nakvek a si le ralkap 3,000 kuatbet an tum.\nHimi laiah US ram mipi tamzet cun Afghanistan ramih an ralkap kuatbet dinghi an duhlo nasa ih, Senator, Carl Levin cun Afghanistan ramih an ralkap an kuatbet hi ttha a tilo thu a simih tui a umcia pawlkhalin Taliban pawl dolo in Afghanistan ram mipi tthanso nakding lamzin phunphun hawlsak sawn haisehla a duhthu a sim.\nAustralia Ram Luh Ruk Tum Kai\nMizansun ah Australia ramih luhruk tum minung 83 cu Australia Palik pawlin an ram thlanglam tipi kapah lawngthawn an kai.Hi pawlhi an lawngthawn Australia Palik pawlcun Asmore tikulh ah tihni sunih sin an hmucia ih Australia ram an luh veten an rakkai a si tiah Australia Home Affairs Minister, Brendan O’ Connor cun a sim.\nTihni sun khalah Australia ramih luhruk tum Afghanistan mi minung 56 cu Indonesia ah an kai zo, Australia ram thu neitu pawlcun tuikum sungah a thauptei an ramih lutru hi minung 1,000 lenglo an kim an zumih, tukhal ah a thuptei luhruk tum tikcu remcaang hngak Indonesia ah tamzet an um tiah an sim.\nUS In North Korea Thawi Biakawk Rem A Ti.\nUS State Department Thupuangtu Phillip Growley cun Nuclear ralthuam thuhla ah North Korea thawi biakawk nak neihcu US in rem a tiih, Asi nan a tikcu caan cu bikhiah nak a um hrihlo a ti. Hi biakawk nak dingthu hi leitlun ram 6 Britain, France, Russia, Germeny, China leh US pawlthawi Nuclear ralthuam thuhla ih biakwknak an neih zo theu mivekih biakawk nak hi neih a si ding tiah a sim.\nNorth Korea in tuikum May thla ih Nuclear ralthuam a test ruangah leitlun ram dangdangin an sawisel zetih, cu ruangah Nuclear ralthuam thu relnak ah North Korea hi a telduh nawnlo ih, Asi nan tu ah an ram i leh in tirawl an harsat duahdo thlang ruangah US thawi biakawk nak neih hi a runduh sal a si.\nHimi laiah US cun Iran ih duhdan vekin rualrem awknak hawlih Iran thawi biakawknak neih a duhthu khal a simih, US Assistant Secreatry Of State for Public Affairs, P J Growley cun Iran thawi langtlang zetih biakawk nak neih a duhthu a simih, Asinan Iran in biakawk nakding thu a duhdan vekih ruahman nak a tuahcia mi ram dangdang hnenih a kuat zomi pawl vekih biakawk nak neih dingcu US cun a pawm theilo ding a ti.Biakawk nak neih ding thu ah Nuclear ralthuam leh a thilri thu ih baklo thudang telter cih ih biakawknak neih dingcu US cun a pawmlo ding a si a ti.\nGrowley cun Iran Nuclear ralthuam thuhla ah Britain, France, Russia, China, leh Germany thawi thurel nak neih cing a beisei thukhal a sim. Hi an biakawknak ding thu ah Iran in US duhdan vekih biakawk nak neih a duh a si ah cun tuithla cem zawngih UN General Assembly neih hlanih biakawk man an beisei a si.\n9/11 Kum 8 Kimnak Ni An Hmang\nKum 2001 September 11 ih Al-Qaida pawlin Vanzam thawi an ttaih siat sawprawp thluhmi New York ih World Trade Center leh Pentagon, Pensyllvania tluk sawprawp nakhmunpi Ground Zero ah himi ni hngihllo nak leh tuarnak tikcu caan cu hman asiih, Petagon ah hin US President, Barack Obama leh Defence Secretsry, Robert Gates in an hmanpi ih Pensyllvania ih himi tikcu caan hman nakah hin US Secretary Of State, hlun Colin Powell khal a telih, Ground Zero ah Vice President, Joe Biden in a telpi a si. Himi rualah Afghanistan ranih an khawpi Kabul kiangih US ralkap pawlih umnak hmunpi Bagram Base khalah 9/11 hngilhlo nak tikcucaan hi an rak hmangve.\nTaiwan Preident Hlun Damsung Thawng Tlading\nTaiwan President hlun Chen Shui Bian cu i ruk thuhla ruangih thiamlo coter a si ruangah Taipei Court cun damsung thawngtla dingin tuisun ah hremnak thu a pe. President hlun Chen Shui Bian hi kum 2000 leh 2008 karlak ih President a ttuansungah khan nawhthuh US dollar Million 15 lenglo a la tiah Court cun a sim.\nA mai rualah a nupi Wu Shu Chen khal himi thu ih thimlo coter ve thotho a si ruangah damsung thanwgtla dingin Court cun hremnak a pe thotho, ih an nupa in damsung thanwgin ah caan an hmangding a si. President hlun Chen Shui Bian cun an puhnak cu thudiklo a siih, Politics ih a mah phumhlo an tumnak a si tiah a simve ih Taiwan ram roreltu Kuomintang Party cu China Cozah hnenih tlaktlum a duh ruangah keimah in diklo zetin ka tuar a si a ti.\nChina Leh US Ttuan Tlangding\nUS Secretary Of State, Hillary Clinton cun China leh US cu misual donakah hna an ttuantlangding thu a simih, Hillary Clinton cun leitlunih ram ropi leh thilti thei pahnih US leh China in misual donak leh thildang ziang tinkimih hna kan ttuan tlang theiah cun tthanso nak lamzin tampi a suah a beisei thu a sim.\nHi thuhi China Congress hotu Wu Banggan in US a tlawnnakih a simmi a siih, China leh US rualpi tthat awkleh pehtlaih awknak ttha neihcu Obama ih Cozah cun a duhbik mi a si tiah Hillary Clinton cun a sim. Hillary Clinton cun China leh US cu minung diknak covo thuhla ah sawisel awknak neih phahphah ttheu hman sehla himi in ram 2 hnattuan tlangnak ding lamzin a kham cuanglo ih, China leh US cun Iran leh North Korea ram 2 Nuclear ralthuam tuahtum thu leh leitlun tikcu hlumcak tuk leh sumpai dinhmun tlaksiat nak do nakding thukhal ah ttan tlang vivo leh hna ttuantlang vivo beisei a si a ti.\nAustralia In Japan Leh South Korea Ah Gas Kuat Ding\nAustralia ramih US Oil Company Chevron cun Japan leh South Korea ah Gas dollar Billion 60 man hrawng a kuat lut thlangding. Australia ramih Chevron Gorgon Project ihsin Japan leh South Korea in Gas an leinak ding thuthlunghi, Japan , South Korea leh Australia in an tuahih, Hi an thuthlung tuahmi vek a silen Australia Cozah in Japan ih Osaka Gas Company hnenah kum 25 sung kumtin Gas tonne Billion 1 leh 3,75,000 a kuat ringring dingih, Himi sung thotho ah Tokyo Gas Company hnenah Gas tonne Million 1 leh 1,00,000 a kuat ringring ve ding. Chevron hin South Korea in GS Caltex hnenah kumtin Gas tonne 5,00,000 khal a kuat ringring ve ding.\nAustralia Prime Minister, Kevin Rudd cun Japan leh South Korea thawi Gas ih sumdawn tawnawk nak an tuah theicu a lungawi thu a simih, Himi in Australia ramih sumpai lakluh nak a titam dingih tuihnu lam kum 25 sungah Australia cun Japan leh South Korea ram 2 hnenah Gas dollar Billion 70 man a kuat thei a zumthu a sim. Australia hin kandung thla khalah Gas dollar Billion 50 man ih sumdawn tawnawknak thuthlung China a raktuahpi zo.\nHimi laiah Australia Cozah in ramdangih Gas kuatsuak a tum ruangah Environmentalist pawlcu an lung a awilo zetih, Cozah in Gas laksuah a tumnak hmun Barrow Island cu a siatbal thluh dingih ramsa phunkim tamnakbik hmun a si fawnih a khawro thluhding ti an phanthu an sim.\nTuizingah Iraq ramih Kurdish miphun pawlih um tamnak hmun Wardek khua ah thihcilh bomb a puakih minung 18 an thiih midang 20 lenglo in hriamhma an tuar. Hi bomb puah tupa hin a mawtaw thawn bomb cu phurin mipi punkhawm nakhmun a panih mipi lakah a bomb a tipuakih a mahkhal a thicihve tiah Palik pawlcun an sim. Himi ih tlunah thihcilh bomb tipuak tumtu midang pakhat khal a mawtaw thawi mipi an panlai ah Kurdish ralkap pawlin an kapthat man.\nHi bomb puahnak hmun Wardek khua hi Arab leh Kurdish pawl thu neih an cuhawk nakhmun a si ruangah Arab Tapung pawlih tipuah mi a si an zum. Iraq khawpi Baghdad leh Mosul hrawnghi misual pawlin buainak an tuah ttheunak hmun a si ruangah mipi an thla a phangzet theuih kandung thla khalah misual kuttuar in minung 28 an thizo.\nSwine Flu Sii An Tuah\nSwine Flu nat khamnak leh tidamnak sii Panflu-One cu Sinovac Biotech Ltd in a tuahsuakih China ramih hman hmaisa bikdingin ruahman nak an nei. China Cozah cun himi sii hi hmaizarh hrawngih mipi hman theihdingih zuarsuak a tumthu a puang.\nHimi laiah World Health Organization (WHO) thupuangtu Gregory Hartl cun theihfiang nak ngaingai cu a umlo nan hi sii hi minung taksa hrangah tthatlo nak a nei mentheiih cu ruangah fimkhur zetih hman a ttul dingih, a si nan mi tinkim taksa parih tthalo dingcu a si cuanglo ding a ti. Hi sii hi nauhak kum 3 ihsi Upa kum 60 karlakih hmanding a siih, China Cozah cun a zohfiang zo ih, China ramsungih tuahter a siannak thu khal a suahzo. hi sii hi tui thla sungah minung Million 5 hrang tuahsuak man an beisei thu an sim.\nRalthuam Phur Vanzam India In A Thlah Sal\nKandung colhni sunih India ram Kalkota khawpi ih Petrol thundingih ttum UAE thilri phurtu Vanzam India Cozah in a rak kaihmi cun Defence leh Custom pawlih lungkim nakin tuisun ah zuansuak tersal a si. Hi Vanzam hin ralthuam meithal leh thilri dang tamzet a phurh ruangah India Cozah cun a thuhal fiangtei zingzoi dingin an rakkai tangih an theihduh mi leh a thuhla fiangtei an zinzoi hnu ah a fehtum nakhmun China Xianyang khua panin tuisun ah an zuangsuak tersal a si.\nIndia Defence thupuangtu cun hi Vanzam ih thil phurh mi leh a hna ttuantu minungt 10 pawlih thuhla theih ttulmi pawlcu Aviation thu neitu pawlin famkim ten an zingzoi thluh ih, Kandung tlawngkai nikhat ah India Cozah cun UAE ram hnenah an ram Vanzam in India Cozah dan a pahbal a si tithu khal an simzo ih, India leh UAE ramhi laicin aw tthazet an si ruangah theihthiam awknak sangzet thawn hithu hi relfel a si a ti.\nHi Vanzam in ziangvek ralthuam a phur, ziangruangah a phur, ziang a duhnaksan ti leh a thuhal famkim cu India Aviation hotu pawlin an sim fiang duhlo.\nNATO Ralkap In Vanzam Par ihsin Kap\nIndia In Missile Kap Suak\non September 14, 2009 at 2:00 am


C.Ronaldo Tel Rori Seh – Ajax Coach Erik Hag – Times Of Chinland\nApril ni 11 ,nili zing Myanmar 1:30 am ah Champions league quarter final hrang Ajax in Juventus an rak mikhual dingih Juventus cu mikim zet si thei sehla a duh thu Ajax Coach Erik Hag in a rel.\nAjax Coach Hag cun ,”C.Ronaldo a lek thei asile ,thiltha tuk rori a si ding.Ziangahtile kan domi player an kim theh cu kan duhmi a si.Curuangah Juventus hrang C.Ronaldo a tel thei a si ahcun kan lungkim tuk lawlaw ding.\n“Tunaite Champions league ah Netherlands club pawl an thlengsang thei dah lo nan,tui dinhmun kan thleng thei cu kan diriam ngaingai ih sumpai ruangah thil ziangkim hi a thlengdanglam aw cak tuk rori.Curuangah kan caantha kaihnget in kekar vivo kan tum ih kan fimkhur zet ding.\n“Champions league zuamawknak ah team tha lawnglawng an um ih kum tinten a keel ringring a si ahcun mipi khal in an ning ding.Curuangah tui season hrang Ajax le Porto in quarter final kan thleng thei cu mipi ti mangbangtu le tiphurtu pakhat a si,” a ti.\nC.Ronaldo hi damlonak ruangah Serie A puai 2 lai a lek lo zo nan,Ajax dotu ding Juventus hmin cazin ah a tel zo ih a luh hngal khal zum zet a si.\nMessi Lawng Siloin C.Ronaldo ,Mbappe Le Hazard Pawl Khal Kan Do Zo – Solskjaer


Profet Hosea ih thusimnak hmun cu Saklam Israel ramah a si ih profet Amos hlan, Samaria a siat hlan deuh 721 BC, harsat le buaizet caan laifangte ah a si. A sim bikmi thu cu Israel pawlih milem an biaknak thu le Pathian hmaiah rinsantlak loih an umnak kha a si. Cu bangtuk ih an um kha Hosea amah in zumtlak lomi nupi ih a neihmi thawn a bangaw a si a ti. A nupi Gomer in a pasal Hosea parih zumtlak loin a um bangin Israel pawl in an Pathian an tlansan zo a si. Himi thu ruangah Israel pawl parah harsat tuarnak ding thuṭhennak a thleng zo. Asinain a neta bikah a hngetkhohmi Pathian ih duhdawtnak in mi a neh pei ih Israel pawl kha amah ih lamah a hruai thei sal ding. An pehtlaih awknak khal a hmaisa bangtuk thotho in a si sal ding a ti. Himi a duhdawtnak thu cu 11:8-9 ah a lang.\nHosea ih nupi ṭhitnak le a innsang (1:1-3:5)\nIsrael ralsan ih a thusimnak (4:1-13:16)\nSualsirnak le thutiamnak a simmi (14:1-9)\n1Judah siangpahrang Uzziah, Jotham, Ahaz le Hezekiah pawl siangpahrang an ṭuan san le Israel siangpahrang, Joash fapa Jeroboam in siangpahrang a ṭuan laiah Bawipa ih thu cu Beeri fapa Hosea hnenah a ra.\nHosea Ih Nupi Le Faate Pawl\n2 Bawipa in Israel miphun hnenih a ṭong tikah hmaisa bik ah Hosea hnenah, “Feh awla nupi va ṭhi aw; na nupi cu hlawhhlang a si ding ih na faale pawl khal an nu vek an si ding. Ka miphun in in tlansan zo ih hlawhhlang phun ah an cang zo,” tiah a ti.\n3Curuangah Hosea cun Gomer a ṭhit. Gomer cu Diblaim fanu a si. Fa a vun ih fapa a hring. 4Cutikah Bawipa in Hosea hnenah, “A hminah ‘Jezreel,’ sak aw; ziangahtile Israel siangpahrang ih pu Jehu in Jezreel khua ih mi a rak thah ruangah a rei hlanah Israel siangpahrang ka hrem ding a si. Jehu tesinfa pawl ih uknak san cu ka cemter ding. 5Cule Jezreel phairawn ah Israel ralkap pawlih cahnak cu ka siatsuah ṭheh ding a si,” tiah a ti.\n6Gomer in fa pahnihnak a hun nei ih fanu a si. Cule Bawipa in Hosea hnenah, “A hmin ah ‘Lo-ruhamah,’ * 1:6 Lo-ruhamah: ti cu lainat lomi tican a si. sak aw; ziangahtile Israel mi pawl cu ka lainat nawn lo ding ih ka ngaidam nawn lo ding. 7Asinain Judah mi pawl cu ka lainat ding. Bawipa an Pathian keimah in ka run ding; a sinain cutiih ka run tikah raldonak ralnam, li le thal, rang le rangralkap thawn ka run lo ding,” tiah a ti.\n8Gomer in a fanu cu pawhte fawp a baanter hnuah fa a vun sal ih fapa a hring. 9Cutikah Bawipa in Hosea hnenah, “A hmin ah ‘Lo-ammi,’ * 1:9 Lo-ammi: ti cu ka minung a si lomi tican a si. sak aw; ziangahtile nannih Israel mi cu ka minung nan si lo ih kei khal nan Pathian ka si lo,” tiah a ti.\nIsrael Cu Dinter Sal A Si Ding\n10Israel miphun cu tifinriat ih vunnel zat an si leh ding; tah cawk lo le siar cawk lo an si ding. Atu-ah Pathian in, “Israel cu ka minung a si lo,” a ti. Asinain “Nannih cu a nungmi Pathian ih faate nan si,” a ti ni a ra thleng leh ding. 11Judah mi le Israel mi cu an kom-aw sal ding. Anmah hrangah hruaitu pakhat an hriil ding ih a hlanlai vekin an ram sungah an karhzai ding ih an ṭhangso ding. Asi, Jezreel * 1:11 Jezreel: ti cu Hebru ṭong a si ih a tican cu Pathian in a vorh tinak a si ih ṭhansonak le karhzainak a sawh. san cu san maksak a si ding.


Tualsung Mino Pawl An Sual’aw, Ralhrang In An Kap Ih (1) A Thi – Meifar\nTualsung Mino Pawl An Sual’aw, Ralhrang In An Kap Ih (1) A Thi\nKayah State, Loikaw khua, tlangleng cawlhhmun kiangih um bualrawn sungah tualsung mino pawl an sualaw ciamco. Ralhrang pawlin meithal in an va kap ih pakhat an kap that, a thluak a pawt ih a hmun ah a thi cih.\nKiangkap ih um pakhat in, “Law Dhamma vengih mino pawl le Nan Baw Wan vengsung ih um mino pawl cu bualrawn sungah an sualaw ciamco. Train Station ih thlalang an deng kuai, ṭuanvo neitu in ralhrang pawl a sim thei.\nRalhrang pawl cu an va thleng hngal ih mino sual’aw rero cu meithal in an kap. Mino pakhat ih lu ah an kap ngah, pakhat cu a kut ah an kai ngah. Mino 4 an kai” a ti. May 27 sun nazi 3:00 hrawngah tualsung mino pawl cu buainak an nei ih an sual’aw, kiangkap ah mithmutu khal an um.\nHimi bualrawn ah mino pawl bawlung an sit ṭheu. Mithi cu Law Dhamma veng ih um kum 33 mi Aye Kuang a si, zanlam nazi 4:00 hrawngah tualsung mibawmtu pawlin a ruak cu an la ih zohdiknak nei dingin siizung ah an phur.\nA ruak latu in, “Bualrawn sungah a thi. Cawkhal ṭheu a si, a innsang pawl hnen khalah thuhla kan sim zo, ralhrang pawl cu mi 6 an si” a ti. January thla ah Loikaw khua sungah ralhrang le mipi ralkap pawl an doaw ciamco.\nRalhrang pawlin doawknak vanzam in an kah ciamco ruangah mipi ralkap pawl cu dung an sip, khuasung mipi pawl khal raltlan in an um. Thla 4 hnuah mipi pawl cu an khua ah an tlungsal ih veng pahnih ih mino pawl lakah hmuhthiam awklonak a thleng.\nRalhrang Pawlin Bomb An Kam Ih Anmah Ralhrang Pawlin An Pal Pual, (2) An Thi\nTexas Tlawnginn Dang Ah Meithal Kap Tumtu Mino 4 An Kai


Red Bull neitu` Tupa buainak thuhla SoSang | Falam Online Media\nRed Bull neitu` Tupa buainak thuhla SoSang\nAugust 3, 2020 August 3, 2020 admin\t0 Comments crime\nRed Bull energy drink neitu` tupa Vorayuth “BOSS” Yoovidhya in 2012 kum ah palik pakhat, motor thawn a rak sut that dah ih, cuih ṭum an buai nak rak theihpi vetu (2012 hit-and-run key witness) Jaruchart Mardthong (kum 40) cu kan dung tlawngkai ni 4 ah motorcycle accident in a thi.\nPalik lam in cu accident in a thi, CCTV sung khal ah kan zoh an ti nan, paisa nei pawl in duhtawkih herkual thei, Thailand palik nunrawng zia theitu mipi pawl cun an zum thei lo. Thil diklo a um timi an thei. Autopsy tuahnak result khal an phuang duh hrihlo ruangah mipi an lungawi theilo.\nMotorcycle accident nak in 2012 hit-and-run key witness a thi\nMipi lungawi lonak bik cu 2012 kum ih hit-and-run case thawn mawhphurtu Vorayuth “BOSS” Yoovidhya case cu, 24 July 2020 ah simfiangnak ziang hman umloin palik in an phit. Cuhleiah ‘mithi tei` innsang in court lam ah direct in tayacuai saalnak an nei lawng ah le 2012 kum ih an buainak thawn pehpar mi, key witness lam ih evidence thar a umlo ahcun, buainak case kan ong saal nawn lo ding. Kan phit lan ta ding’ ti`n palik in an ti ruangah mipi an lungawi lo ih, tu ah, key witness bik a thi bet ruangah mipi in rinhlehnak an nei ih an lung a awi thei lo.\nAn lungawi lonak lang ter in Online lam khalah cangvaihnak nasa ten an nei ih Red Bull product lei lo dingih forhfialnak khal nasa ten an nei ih #BossYoovidhya timi hashtag khal Twitter ah a trending phah thluh.\n#RedBull racing team pic.twitter.com/mRhTsx1nyc\n— Bob Van Es (@BobVanEs) August 1, 2020\nOnline ih an post mi, mi thinlung laakzet pakhat cu, “Kei mah lole midang pakhatkhat in motor thawn mi pah that pang seh la, a zaanzaan in thawng in thlak cih ding. Ni 2-3 ah mawh phurter kan si cih dingih a rapthlak zetmi Bangkok thawnginn ah kumkhua in, in khum cih ding. Kan palik pawl ih hnaṭuandan ka zahpi. Paisa thawn tawhruk thei khawp ih milian si ruangih a luat tertu Cozah le case thawn pehpar awtu mi hrawkhrawl pawl khal ka zahpi. Kan ram hruaitu lakah minung lungthin putu an tang nawn lo a si hi” ti a si.\nBangkok Post ih letter to the editor khalah “Money has once again dictated that justice in Thailand is very warped” ti`n an ngan.\nCutin, buainak a so sang vivo ruangah Thailand prime minister Prayuth Chan-ocha in key witness Jaruchart Mardthong ruak cu autopsy voihnihnak neisaal dingin thu a suah ih “a dik mi thuṭhennak um thei dingin cozah pi in kan zuam ding. A mawhtu pawl cu hrem an si ding. Cutiih kan ti theilo a si ahcun hih thuhla cu mipi thinlung ah a caam ringring ding” a ti. Asinan, mipi cun a hmin men in a ṭong mi a si an ti.\n2012 kum ih Buainak\nAn buai lai ah Red Bull co-founder billionaire Chaleo Yoovidhya ih tupa Vorayuth Yoovidhya cu kum 27 a si.\n3 September 2012 : Thai police senior sergeant-major Wichian motocycle to lai cu Chaleo Yoovidhya in a motor Ferrari thawn a pah. A tluk hnu ah meter 100 lai a hnuk bet ih Wichian cu a thi.\nAn sung lawyer in khai zaan ah Chaleo Yoovidhya in motor a mawng lo a ti nan Chaleo Yoovidhya in motor thawn a pah hnu ah a rial bet thu tiang, a phuang aw thluh. Cucingin nazi ṭem sung lawng thawng a tlak ih 500,000 baht (US$16,000) in an tlan lohlisaal. Cuhnu in tui` ni tiang thawng a tlak nawn lo.\nAsinan an buainak thu cu court ah a nung ringring ih accident ni ihsin 2017 kum karlak ah thusutnak nei dingin court ah voi 8 rori an ko nan damlonak le khualtlawng puhmawh in voi khat hman a va lang lo.\nCutiih, court ih a langlo ruangah a mawi nakah ti`n 28 April 2017 ah kaihtheinak warrant an suah nan a mizaan vekah private Jet a neih mi tanta in Singapore ram lam ah a tlanhlo an ti ruangah an kaai thei lo. Asinan a theiciangtu a rualpi pawl cun ramsung, ramleng ah vaksuak in khual a tlawng ih motor to zuamawnak tivek khalah a tel ṭheu an ti.\n24 July 2020 ah Thai Attorney General thusuahnak in Thailand palik in a case an phit thu an phuang. An phit naksan an rel lo hlei ah ‘mithi tei` innsang in court lam ah direct in tayacuai saalnak an nei lawng ah le 2012 kum ih an buainak thawn pehpar mi, key witness lam ih evidence thar a umlo ahcun, buainak case kan ong saal nawn lo ding. Kan phit lan ta ding an ti.\nRed Bull energy drink co-founder billionaire Chaleo Yoovidhya\nCutin, case an phit hnu ni rei lo te ah mangbang thlak takin 2012 kum, an buainak rak theihpi vetu Jaruchart Mardthong (kum 40) cu motorcycle accident nakin a thi.\nAn thuhla thlirciangtu mipi in thil umdan an theithiam ruangah lungawi loin online ah cangvaihnak an nei ih an authawm cu Thailand prime minister in thei sakin a thuhla a zingzoitum bet a si.\n← Prophet ka si ti aw tu Thuṭhenzung sungah An Kap That\nSurbung Vanzam Tualrawn ah ka KENEH a lang – CM Pu Salai Lian Luai →


Myanmar Ralkap Lu Pawl An Thin A Ling - Chinland Today Media\nJuly 12, 2017 5:43 am·0 comments\nYangoon pengṭhen ih Chief Minister PhyoMin Thein ih thusimmi ruangah Myanmar rampi ralkap lukai pawl cu an thin a ling. Hi pa thuhla acozah in aṭul dan ih hmalaknak nei cih dingin an lungawi lonak an ngan cih.\nYangon Chief Minister Phyo Min Thein ih asim mi an huat bik mi cu, a tlamtling mi democracy, mipi zalennak le ralkap pawl ih thuneihnak hi pehparhnak a um lo. Ralkap hotu lubik ih dinhmun cu Director general ih dinhmun thawn tluktlang aw mi a si’ tiih asim mi a si.\nHi thu hi July 9 niih an tuah mi USAID pawl thawi komaw tlangih ramthukhel ruang ih thawngtla pawl hrang hnaṭuan tuahsak ding mi thu le, Civil Society and Media Project, Former Political Prisoner Fellowship Program Orientation Workshop ah a sim mi a si.\nTui kan ram pi dihmun NLD ih kaihhruai mi acozah rorelnak ahcun Ralkap lu dinhmun, Commander in chief pariatnak pawl hnakin Minister pawl in thil an tithei lo sawn.\nRamthu Ruang Ih Suak Pawl Kaih Theih Ringring Lai


China In Misual That Tam Bik - Chinland Today Media\nChina In Misual That Tam Bik\nMarch 26, 2009 6:51 am·0 comments\nAmnesty International Survey Report in a tarlang nakah Misual thiamlo cotermi pawl thah theinak danhi leitlun ram 59 in an neiih nikum 2008 sungah khan himi danhi leitlun ram 25 in an hmang. Nikum 2008 sungih misual thiamlo cotermi thahzat cu 2390 an siih, Misual thah dingih thurel catsakmi 8867 an kim. Kum 2007 ah khan misual thiamlo cotermi thahzat cu 1252 an siih Thah dingih an thu relcat sakmi cu minung 3347 an si,\nMisual that tambik ramcu China asiih Nikum sungih a mithahzat hi Record a puangsuak duhlo nan Tursi ih a dawhthat mi leh Meithal ih a kahthat milawng hmanah minung 1718 an si tiah Amnesty report cun a tarlang. Misual thiamlo coter mi thahnak record neithabik US cun Nikum sungah khan minung 37 a that, tiah Amnesty report cun a sim.\nAmnesty International Secretary General Irene Khan cun misual thiamlo cotermi rapthlak zetih thah Lu tansak, Lungto ih denthat, Electric ih nawhthat tivek pawlcu hmangnawnlo dingin a duhthu a sim. Misual thah theinak danhi ram 59 in an neinan a hmang taktak cu an mal vivo thlang tiah asimbet.\nSouth Africa In Dolai Lama An Ram Lut Ter SiangLo\nKum 2010 ih World Cup Football South Africa ih thlengdingmi thlirtlang nak dingih Peace Conference ih telve tumtu Tibet ram Biaknak lamih an hotupa Dalai Lama cu Africa in an ramsungluh ter an sianglo ih an ramsung luhthei nak Visa khal an peduhlo. South Africa President thupuangtu cun China leh Tibet buainak ruangih milangsarzet Dolai Lama an ramsungih a luh asi ah cun 2010 ih World Cup tuahdan dingah boruak a se zawngin a her aw pangding ti phannak ruangah a si a ti.\nSouth Africa hi Africa rampumpi lakih China thawi pehtlaih awknak leh pursum leilawn naklam ih rualpi ttha awbik ram an siih Nikum sunglawng hmanah an sumdawn tawnawknakhi US dollar Billion 10 hrawng a si. South Africa ramih Dolai Lama luhter an sianlo ruangah South Africa Archbishop Desmon Tutu cun Peace Conferebce ih a teltumlo thu a puangcih ih. South Africa Cozah thupuangtu cun Dolai Laima an ramih an luhter sianglo naksan cu World Cup tuahnak ding thuhla ah boruak nuamlo zawngih thilthleng theiding a um an phanruangah asi tiah a simih China thu rawnpek nak ruangah asi leh silo cu fiangten a rel fiang duhlo\nNuclear Thuhla Rel Dingin Iran A Lung Kim Sal\nSuu Kyi in Amnesty cawimwainak ngah\nPakistan Ram Tilian Mithi An Tam\nChina Ram Ling Hnin


Isarael Mipawl Hi Midanglam Hleice An Si - Chinland Today Media\nNovember 11, 2012 10:54 am·2 comments\nKan dung naite ah, Iran hruaitu Grand Ayatollah Ali Khamenei in Leitlun ih Muslim hmuahhmuah hnenah Israel mipawlih thil hmuhsuah mi le tuahsuak mi pauhpauh hnawng thluh dingin a ngen hai.\nCui ngennak sannak ah si tuahtu Meyer M. Treinkman in a hnuai lam vekin thu a tarlang:\n# Sex ruangih ngah mi nat (syphilis) neitu Muslim pauhpauh cu si phun khat Salvarsan ti mi ih damternak hawl a si lo pei, ziangahtile Salvarsan cu Israel mi Dr. Ehrlich ih hmuhsuah mi a si.\n# Culawng men hman si loin, Muslim pauhpauh cun sex ruangih ngah mi nat (syphilis) a nei maw nei lo ti khal a cekaw lo pei, ziangahtile nathrik hawlsuahnak (Wasserman ceknak) cu Israel mi ih hmuhsuak mi a si.\n# Muslim pakhat in sex ruangih ngah mi nat (gonorrhea) nei ih a rinhlehawk asile, nat hmuhsuaknak (diagnosis) hawl hlah seh, ziangahtile Israel mi pakhat Neissner-ih hmuhsuah mi tidan (method) a hman a ṭul ding.\n#Lungnat (heart attack) nei Muslim in a tuamhlawmnak si (digitalis) hmang hlah seh, ziangahtile Israel mi Ludwig Traube ti mi paih hmuhsuah mi a si.\n# Hanat a tuar tikah a tuamhlawmnak si (novocaine) hmang hlah seh, ziangahtile Israel mi Widal le Weil teih hmuhsuah mi a si.\n# Muslim pakhat in thisen thlum le zun thlum nat (Diabetes) a neih asile, a tuawmnak si (insulin) hmang hlah seh, zianghtile Israel mi Minkowsky ih hmuhsuah mi a si.\n# Muslim pakhat a lu a nat (headache) asile Pyramidon le Antypyrin hmang hlah seh, ziangahtile Israel mi Spiro le Ellege teih hmuhsuah mi a si.\n# Muslim-pawl in caih/kaih (convulsions) a neih khal asile, an tuar men a ṭul ding, ziangahtile cuih nat reh ko tuamhlawmnak si Chloral Hydrate hmusuaktu Oscar Leibreich cu Israel mi a si.\n# Cutivek ṭhiamṭhiam in Arab mipawl khalin thinlung lam nat (phychic ailments) an neih tikah an um men a ṭul ding, ziangahtile thinlung lam nat tuamhlawmawkdan hmusuaktu papi (psychoanalysis) an ti mi Freuh cu Israel mi a si.\n# Muslim naute in dang nat (Diphtheria) a nei maw, Israel mi Bella Schick ih hmuhsuah mi‚ tuamhlawmawknak phun khat’ (Schick) ti mi a hman lo a ṭul ding.\n# Muslim-pawl kha hna nat(ear) le thluak nat(brain damage) ruangah tampi thi dingin tiar cia hai seh, ziangahtile cumi tuamhlawmnak hmusuaktu cu Nobel Prize ngahtu Israel mi Robert Baram a si.\n# Muslim-pawl cu an thih asilole taksa kim lo-mibang loin an um ding, ziangahtile polio khamnak (anti-polio vaccine) hmusuaktu hi Israel mi Jonas Salk a si.\n# Muslim-pawl in Streptomycin si hmang loin an um a ṭul ding ih, Tuberculosis(TB) in mi tampi an thi ding, ziangahtile hi mithattu nathrik TB do theitu si hmuhsuaktu Zalman Waxman hi Israel mi a si.\n# Muslim doctor-pawl in hmuhsuah thar le tuamhlawmawknak thar pawl hi an hnawn a ṭul ding, ziangahtile vun lam sibawi thiam zet (dermatologist) Sehn Benedict, cuap lam sibawi thiam maktara (lung specialist) Frawnkel le si thiamnak lamih expert taktak hi Israel mi an si.\n# A tawizawng in rel sehla, Muslim ih rinumtu cun sex ruangih ngah mi nat (syphilis), sex ruangih ngah mi nat phun khat thotho (gonorrhea), lungnat (heart disease), lu na (headaches), ṭaifawt nat(typhus), thisen thlum le zun thlum (diabetes)), thinlung lam hman lo (mental disorders), Polio, caih nat (convulsions) le TB nat (tuberculosis) pawlih siatsuahnak ah rinum zetih an tan ringring le an thih mai a ṭul a si. Cutin Islamic thuthan mi Israel hnawn ding ti cu hngal zetih an thlun a ṭul ding.\nAw, cu lawng a si lo, Doctor khal cell phone in ko hlah hai seh, ziangahtile cell phone hi Israel engineer paih hmuhsuah mi a si.\nTuamhlawmawknak si lamah Muslim-pawl in ziang peksuah mi an nei ve ti suh a duhum zet:\nLeitlun pumpi ah Islamic mipum zat hi 1,200,000,000 hrawng an si; cucu Billion khat le million zahnih a si cu; leitlun pumpi mipumih 20% an si tinak a si.\nMuslim-pawl in a hnuaiih Nobel Prizes-pawl hi an rak ngah dah:\nMedicine( Si lam):\nZate kawm in: 7\nLeitlun pumpi ah Israel mipum zat cu 14,000,000 hrawng an si; cucu Million 14 tinak a si ih, Leilung tlun mipum zatih 0.02% fang an si tinak a si.\nIsrael mi in a hnuai lamih Nobel Prizes-pawl hi an rak ngah dah zo:\nLiterature( Calai Lam):\n1986 – Stanley Cohen [& Rita Levi-Montalcini] 1988 – Gertrude Elion\nZate Kawm: 129 !\nIsrael mi in Vanzam an hijack dah lo, Olympics khal ah buainak tuah in mi an that dah lo.\nIsrael mi pakhat hman in Khristian Biakinn pakhat hman an siatsuah dah hrih lo.\nIsrael mi pakhat hman in mi va that ih mi do, mi va to an um hrih lo.\nLeilung tlunih Muslim-pawl hin Israel sawisel le Israel do rero ih can hman le sumpai an hmanral men hnakin zirthiamnak lamah tlan dingin khuaruat thlang hai sehla a ṭha ding nan!!\nRuat ve hnik mi pakhat in hitin a ti:\n“Arab-pawl an raldonak hriamnam thlah hai sehla, doawknak le buainak a um nawn lo ding.\nIsrael-pawl in tuisun ah an raldonak hriamnam thlah hai sehla, leilungpi zuk ah Israel ti mi ram hi a um lo ding. ”\nPathian hril mi a mi Israel-pawl hin danglam hleicenak cu an nei hrimhrim a si. Kannih zumtu Pathian falepawl khal danglam hleicenak kan nei ve. “ ….Pathian kan lamih a ṭan ah cun zo in in do thei ding? ” (Rom. 8:31) hi cu Pathian fa zumtu hrangah a dik mi a si.\non November 12, 2012 at 1:45 am\nna cattialmi cu a ttha taktak si….israel cu bawipa pathian nih a ttanpi zungzal ko lai,leicung a hmun chun cu\non January 12, 2013 at 7:34 am\nEI..EI Israel pawlh tuahmi hmang loin um haisehla leitlun nunnak\nneimi hmuah2 natnak tuar thei loin kan thi theh zo kei cu!Arab pawl cun Israel tuah mi hmangduh loin an um cun an thi ding asi cu. thi thluh hai seh zamrang in mi puarthau mi hnaihnawk tu Arad!


Hmin Sungah Ziang A Um? - Chinland Today Media\nMarch 18, 2009 4:04 pm·0 comments\nSiar: Tirhthlah 11:19-26\nPathian kawh mi nan si bangtuk in nan nunnak ah Amah ih kawh mi nan sinak kha langter uh, tiah ka lo forh. – Efesa 4:1\nKumkhat Sung Baibal:– Daan. 32-34– Mark 15:26-47\nKa Tuluk hrinhnam hmin in midang hrinhnam hmin neitu pawl thawn in thlei-dangter. Hrinhnam thawn a pehparmi ttuanvo khal i neihter. Hia hrin ka si vekin Hia hrin fehpitu ding le pupa pawl upatnak petu dingah rinmi ka si. Jesuh Khrih ih thiisen ih tlenmi zumtu pawl khal thlaraulam hrinhnam hmin kan nei. Khristian tiih kawh kan si.\nThukam Thar sungah Khristian timi hi a hmaisabik ah Antioch ih dungthluntu pawl ih um daan hminsintu pawl ih pekmi hmin a si (Tirh. 11:26). Hih tuanlai zumtu (early christians) pawl tlunah thil pahnih hmuh ding a um. An thlennak ih kipah Bawipa Jesuh ih thuthangttha an sim (c.20). Hiarhalzet in Paul le Barnabas ih Ca Thianghlim zirhmi kum khat sung rori an zir (c.26). Khristian timi cu “Khrih thluntu,” “Khrih parih koptu” (followers of Christ) tican a si. Tusun ah mi tampi Khristian tiah an ti aw. Kawh ding an si maw?\nKhristian ka si na ti awk vekin na nunnak in Jesuh cu zo a si ti midang pawl a sim thei hngai maw? Pathian Ttongkam na hiarhal maw? Na cangvaih daan in Khrih sunlawinak a coter maw? Maw a hmin ningzahnak a pek?\nHmin sungah ziang a um? Khristian timi cu hmin a si tikah a sungah thil tampi a um a si.\nCuih Hmin nei dingin in zirh aw,\nBawipa kan lo hngaklai ah;\nThianhlim lonak le sualnak hrial dingin,\nDik lonak hmuahhmuah sungin tlan suak dingin.\nKhristian pakhat cun Jesuh hmui-thlam a langter.


I Nahsiktu in Acid i burh ih ka Mit, Ka Hnar, Ka Hmai pawl ka hloh thluh... - The Chin Times\nThe Chin TimesNews Logistic in Chin Languages!\nI Nahsiktu in Acid i burh ih ka Mit, Ka Hnar, Ka Hmai pawl ka hloh thluh…\nArakan National Party: Rakhine Ramkulh Ahcun Rakhine Party In Nehnak Kan Co Ding\ntimes - July 4, 2020 0\nArakan National Party (ANP) cun Rakhine miphun sinak a derthawm hlan lo hrilawknak ah nehnak co ding an ruahsan ih NLD cu a hleice...\nU Win Htein In Senior General Min Aung Hlaing Ih Thuhla A Sim Mi Cu NLD In Kan Theihpi Lo\ntimes - July 3, 2020 0\n2008 daanhrampi remnak ah atui ralkap lu bik Senior General Min Aung Hlaing ih a kaihruai ahcun a ralai dingmi rampi hrilawknak ah President...\nRalhrang Tapung Pawl Ih Phen Ah Thazang A Cak Zetmi Ram Pawl An Um : Min Aung Hlaing\nRalhrang tapung pawl cu ralkap in dai ko in do ding a zuam tuk ko na'n an phen ih dinpitu thazang a cak zetmi...\nKutdawh Putar le Milian Nunau, Kutdawh Putar ih lungawinak mitthli\ntimes - June 30, 2020 0\nZing khat cu thuamhnaw ṭha le mawi zet hrukin nunau pakhat cu hnaṭuannak lam pan in lamzinpi ahcun a feh. Tawkfang nawn a feh...\nKa hmin cu Annika ka si. Kum 17 ka ti tiang cu hringnung pangai tak hmang vetu ka si. Kan tlawngah mi mawi lam ka si ih, ka tlangval Lewis thawn kan duhdawt awknak khal kan tluang in kan hlim nasa. Cucu tui dinhmun ahcun ka suangtuahnak vek men ah an cang.\nZiangah tile zan khat thil thu men ah ziangkim a danglam thluh. Lam zirnak ihsin zan sim hnu ih ka tlunnak lamzin ah mipa pakhat cu ka lam pan in a ra tlan ciamco ih balṭin khat in ka hmai ah ti I ra dawih.\nI ra dawih pekte ahcun capoh awknak men a si dingah ka rak ruat, reilote ah ka hmai an hung sa hut-ho ih a luar sinsin, a tawp ahcun a thim thluh. Zing ka hung tho cu mizan vek thotho in ziangkim a thim thluh. Electric a ongawlo si dingah ka ruat, asinan thil danglam tak a um. Ka taksa parlam cu a na zet. Ka hmai ka vun tham cu ka mit le ka hnar an um nawn lo.\nKa hmai ka hun tham cu pizza vek ding khi a bang thluh. Ka Kaa ah awng fate a um ih cu tawk ihsin ka thaw ka rak thawi thei fangfang. Mizan ah khan siatsuah ka si hi maw, timi ka mangsuak. Tleu a um lo, ka hmai a um lo. Ṭah ka tum, ka mit a um nawn fawn lo. Mangbang in “Khui ah ha ka um, Khui ah ha ka um?” tiin ka au suak. Hmur um loih ṭawng cu a har nasa.\nVan neih thlak takin, ka vawrh lam hna cu a rak ṭha lai ih thu ka thei thei lai. ?Na nungdam ko, Oh, ka duatte, ziang an lo ti saw?tiih ka Nui’ lungphang au aw cu ka thei. I pawm ih a ṭap ciamco.\nA ṭap a ngui ih, na hmai ah mi in acid an lo burh a si hi, na hmai a kang thluh, na mit, na hnar le hmur pawl an kang thluh a si hi, ka fa duat, tiin I sim.\nKa zanmang men a rak si lo. Ka hmel a um nawn lo. Ziangruangah so ka parah hivek an tuah duh si pei? Fala pangai tak, mi tlaitluang tak ka si ko si maw. Ka tlawngkaipi pawlin ca thiamlo nu tiih hnihsuah sainak ih in hman hmanah zianghman ka sawn bet dahlo. Mi tawh hrimhrim ka duh lo.\nHmaikhat te ah ka thinhengnak cu ningzahnak in a run luah, ka tlangval pa in sizung ih ka ihkhun ah I ra veh. Ka hmu thei si lo, ziangtluk a hrangah hmelsia ka si ding ti ka theiaw zet, cumi in I ningzak ter.\nNa dam maw? Tiih I sut. Asinan a ṭawngkam cu I ngaihsak hmel lo nasa khi a bang. I mitkem le fihnak ṭawngkam a ṭawngmi tla malte ka thei phah. Cubet ah keimah veh ih ra hman si loin ka umnak ward ah duty a ciah ruangih ra men fang khi a si. Reilote hnu ah I fehsan lohli sal.\nTuvekih ka riahsiat hi a um hrih lo, sup aw theiloin ka ṭap suak. Ka mitthli cu ka taksa vun khui tawk hmun tak ah si maw an li kiangki ko ding.\nCumi ni ah Palik pawl in ka umnak ah in ra veh. Ka parih thil cangmi simfiang dingin in sut. Tuihlan ah ral ka neih le neih lo le, mi pakhat khat hringhro tu ka neih dah le neih dahlo pawl in sut. Zohman ka neih lo thu ka sim hai.\nAsinan kum 2 lai liam zo ah khan, ka tlawngkaipi hlun pakhat cun “ralring aw culo asile, acid thawn ka lo burh ding hokhaw” tiah I rak hringhro dah. Kum 2 lai a liam zo nan, thupi tukah ka rak ngai lemlo. Cu nu cun Lewis thawi kan ngaizawn awk ruangah I rak thik tuk.\nKa umnak London khawpi ah hin, acid burh ih khat le khat doawknak hi midum pawl le muslim pawl lak lawngih laar zet a si. Asinan kei cu Mirang rori ka si fawn, ka nulepa cu Irish cithlah an si fawn.\nZarh khat zingzawinak an neih hnu ah, palik pawl cun thudik an thei suak ngah. Tuihlan kum 2 lai ah acid ka lo burh ding tiih I rak hringhro dahtu ka tlawngkaipi hlun cun ka tlangval Lewis ka theihlo sungah a rak thlem rero. Asinan ka tlangval in I ṭhen duh cuanglo ruangah cu nu cun a unau pakhat cu paisa 200 pe in ka hmai ah acid a burh termi a si. Palik pawl cun ka hmai ih acid I burhmi vek cekci cu a unau pai kawr ah an hmu.\nPalik pawl cun cupai’ phone sungih GPS an zohsak nak ihsin khami zan kha vanduai ka tawnnak kiangte ih a rak um an hmu ngah.\nCui thubuai cun thla tawkfang zet can a luah. A unau pal cu ka hnen ah ngaidam a dil duh le duhlo thu an sut tikah a ṭap ciamco ih ka tipalh a si ti lawng a sim. Cubet ah a ṭah-aw khal tiawter menmen a si. Acid I burhnak san cu suanlam dang a hawl ciamco. A nulepa in an duh loih an ngaihsak lo thu, sumpai a mamawh tukih pound 200 a cousin farnu in a pek dingmi thawn leiba a rulh thei ding thu pawl suanlam a hawl ciamco.\nCui a suanlam pawl cun amah mitkemnak a suahter sinsin men. Thuṭhentu khal in zohman in a thuphan permi an ngai paih nawn lo thu, ṭawng nawn lo dingin a sim.\nA tawp ah cun an pahnih in kum 20 veve thawngthlak dingin an thu ṭhencatsak an si. Asinan ka nun damsung ka tuar dingmi, ka hmel, ka mit le ka hnar pawl in tisiatsakmi thawn tahṭhim cun a nep tuk deuh lo sawm? Cubet ah thawnginn sungah nunlem hmangin an ṭha awter tla a si sapbai ahcun tuan deuh ah an suak thei bet.\nTawkfang reilote hnu ah acid burh dingih a cousin unaupa fialtu, ka tlawngkaipi hlun cu thawnginn ah ka va leng. Tawnawk cu a nuam lo nasa. Hmatawn ih a hmel zoh dingin mit ka nei nawn fawn lo, kan ti theisun cu biakawk lawng a si.\nZiangruangah ka parih hivek thil ti a si thu ka sut tikah, anih cun ka mawinak I rak nahsik thup ringring thu I sim. Lewis thawi kan ngaizawn awknak cun a thinlung a rak kekkuai ter. Ka hnen ihsi a laksuah theidan umsun cu ka mawinak siatsuah lawng hi a si.\nA tawp ah, a thil tuahmi parah pawi tinak a neih le neih lo thu ka suh tikah anih cun pawi a tithu le kum tluan in thawnginn sungah a hringnun ṭha takih a hman ding thu I sim lohli cih.\nAw, ṭhenkhat minung pawl hi anmai’ hamṭhatnak hrang lawng rori ruattu an va si take m timi ka vun theisuak ruangro. Ngaidam khal zianghman I dil lo riai. A thil tuahsualmi parih an kaihmi ruangah pawi a ti ih cu men lawng a si.\nLailantei’ ti ahcun ka parih thli thlengmi ka ruah rero tikah keimahte ka thinheng zet ṭheu. Sualnak tuahtu pawl an hremdan hi mi an siatsuah natsat zia ruah in sullam ava nei lo lawmam em.\nKa hingnun ih harbik miangmo cu, zohman kawppi ka tawng dah nawn lo ding. Ka hmai hivekih siatsuah ka si veten ka tlangval Lewis khal keimah thawn pehtlainak a phit thluh. Hi thu ka ruah tikah acid ih in burhmi hnakin ka tuar a na deuh sawn ṭheu. Asinan cucun ka hringnun I siatsuah lo dingin ka zuam.\nKa nulepa cun ka feh suksonak I hruaitu dingah uico in leih. Ka uico cu ka duh nasa, ka tlangval hlun hnak hman in ka duh sawn. Tlangval neilo khalin ka duh ahcun mi dang bua hmangin nau ka pai thei ih fate ka nei thei thotho si. Tuihnu kum reilo ah leitlun thiamnak a sang vivo dingih ka sibawi khalin ka mit le ka hmel pawl khal an tuah ṭhasal thei ding ti cu ka ruahsanmi a si.\nAsinan vanneih thlak zetin keimah vek mitcaw pawl hrangah hnaṭuan tampi a rak um ve. Tu ahcun sun ah call center ah agent hna ka ṭuan. Cuitlun ah ka paih thar zetmi deejay khal ka tuah phah thei fawn.\nKan hringnun cio ah riahsiatnak le thinpih vansan nak kan tawng cio ko ding ka zum. Ka mawhsualnak ruangah si riai loin mi pakhat cun ka hmai ah acid I burh.\nAsinan hi ka thil tawnmi in ka hringnun ka siatsuah ter asi ahcun keimai palh a si ding. Curuangah si phuba ka lak duhlonak cu. Asinan palik pawl le thuṭhentu theih ding ah hivek sualnak tuahtu pawl hi an sual vekih hremnak pe dingin ka fawrh duh. Ziangruangah tile tui dinhmun ah UK ram ah hin acid thawn mi burh hi a laar nasa ih, cuvek sualralnak tuahtu pawl le nauhak kum 10 hman tlinglo tete an si fawn.\nKa thuanthu in rak ngaisak ruangah ka lungawi. Nangteh keimah vekin na hmel hloh thluh in mitcaw ah cang bang awla ziangtin na hringnun na hmang ve pei?\nVideo rak zoh aw;’\nNoted: Hithu hi Audio in tuahsawng siseh, website dangih post sawng kan sianglo.\nPrevious articleEx-CM Pu Lalthanhawla in COVID-19 ruangih Delhi um Chinmi Raltlanpawl bawmnak hrang Ca Thehlut\nNext articleKa Pa le ka rualpi thabik an ngaizawng aw, ka Pa in fa a raih…\nJune 25 ihsi thawkin ni thum sung Surbung Airport ah Vanzam hniksaknak nei ding\ntimes - June 25, 2020 1\nChin ramkulh Falam khawpi kiangih ummi Surbung Airport ah a hmaisabik hrang vanzam ṭum/kaiter hniksaknak cu tuini, June 25, ah thawk a si dingih...\n© The Chin Times. All rights reserved. Official zetin Chin ṭawng ih Thuthang tisuahnak hmun.\nThe Chin Times in ra lengtu le tha in petu nan zate parah kan lungawi.


C. Ronaldo In Nauhak Rualban Lo Ih Phone A Beng Kuai Sak – Meifar\nC. Ronaldo In Nauhak Rualban Lo Ih Phone A Beng Kuai Sak\nApril 9, 2022 zan ah Manchester United le Everton bawlung an sit Everton in 1-0 in nehnak an co, Manchester bawlung sit thiam hminthang Cristiano Ronaldo cu a ke ah hliamhma a tuar ih a thisen a suak.\nBawlung sit an theh hnuah an suak ih nauhak kum 14 mi in a phone in arak zuk rero, C. Ronaldo ih ke hliamhma cu a zuk tum rero laiah C. Ronaldo in a phone cu a beng tlaksak ih a fehliam. C. Ronaldo ih cangvaihdan cu mipi in an dem zet ih palik pawlin a thuhla an zingzoi rero lai.\nNauhak nu in, “Ka fapa in Ronaldo hi a uar tuk, ‘Ronaldo a lek kem‘ ti in sut ringring. Kan hmai zawngah an ra feh ih a phone in arak zuk rero ih a beng tlak sak. Ka fapa hi rualbanlo a si ih a harhdamnak khal a ṭha lo, bawlung sit thiam mi ropi pakhat in ka fapa ih phone a beng tlak lai ka hmu cu ka riahsia tuk ruangah ka ṭap. Ronaldo khal pacang a si, a fale hnenah tuah ve sehla a duh zik lo” tin a riahsiat thu a rel.\nKum 37 mi Cristiano Ronaldo in Instagram parah ngaithiam dilnak ca a tarlang. “Thinlung lam buai laiah cun kan thilton hi control a har thei tuk, in ngaithiam uh. Mino hrangih zohthim tlak ih um ding kan si, tangdorten um ding kan si. Ka tuahmawh mi hnenah ngaithiam ka lo dil, Old Trafford leknak ah in ra zoh dingin ka sawm” tin a tarlang.\nC. Ronaldo in ngaithiam a dil ih neta an leknak ah ra zoh dingin a sawm nan nauhak ih nu in, “Ka fapa hi rualbanlo te a si ih inn ka thlen hnuah a tuar naa tuk, bawlung sit zoh a tum nawn lo” a ti.\nTahan Ih Mihlo An Hawl Rero Mi Cu Ralkap Siizung Ah A Ruak An Va Hmu\nRukru In Thir Lilawn Sau Zet An Ru


A Rualnu Thi Zo In A Phone Ṭheu – Meifar\nA Rualnu Thi Zo In A Phone Ṭheu\nDecember 19, 2021 admin Leitlun 0\nDot Chianni timi nu in a thilton cu Reddit ah hitin a tarlang: “Ka rualnu hi misual in an rok ih an that, a thuhla hi zingzoi rero lai a si ih a ruak khal siizung ah an zohdik.\nTualthattu khal palik pawlin an kai ih thawnginn sungah an khum zo, ka rualnu ih phone cu zohman in an hmang nawn lo ih a battery lasuak in an ret ṭha. Zan khat cu ka itthat laiah phone call ara lut thutthi ih number ka zoh cu ka rualnu ih phone number a si ruangah ka lau tuk!\nA pasal in a phone number hmangin in call tla a si thei tin ka vun kai cu zohman an ṭong lo ih thawthaw awn hut’ho ka thei ih ka ṭih tuk ah phone cu ka off lohli.\nCumi hnuah call ara lut lala ih ka rualnu ih number thotho a si, ka kaisal ih ka rualnu ih aw ciahciah in “In bawm aw” a ti hnuah a off, zingkhua a vang veten a pasal cu ka phone lohli ih a pasal khalin zan ah a nupi hnen ihsin phone call a dawng thu in sim.\nA phone an ret ṭha mi an va zoh ih a sungah battery khal aum lo, call biaknak sulhnu khal zianghman aum lo cu kan mangbang tuk. Cumi hnu khalah phone call hi kan dawng ṭheu, asinan a ruak kan vuiliam hnu ihsin cun ziang thawmvang khal kan thei nawn lo, phone call khal aum nawn lo” a ti.\nHpakan Leimin Ah Mi 10 Hrawng An Thi


Htilin khua kiangah Chin tlangval 2 That tuar - Falam Online Media\nGangaw peng, Htinlin khua luan ah zo a si ti theih lomi kut tuar in Chin tlangval 4 soisa an tuar ih mi 2 an thi tiah theih a si.\nSalai Cung Zung Thang, Jonathan, Tha Nge le a rualpi pakhat cu Haa tuah/rem thiam an si ih Magwe ramṭhen khua kip ah vakin Haa tuah ṭheu an si.\nMay 4, Htilin khua luan ih SAC ralkap le khuami kahawknak kiangah thleng pang in kaihkhih an tuar ih Salai Cung Zung Thang le Jonathan cu an nunnak tiang a cem phah.\nOh-hlah khua ih pastor saya Van Uk Thang cun “Htilin khua luan ih SAC ralkap le mipi kahawk lai thawn tongaw pangin an pali in kaihkhih an tuar. Salai Cung Zung Thang le Jonathan cu an that ih meisa thawn an urkang” tiah The Chin Journal hnen ah a sim.\nThihkhat luat Tha Nge le a rualpa khal cu hliamhma nazet tuar le biak theih loding khawp in an besia tiah Pastor Van Uk Thang cun a sim hrih.\nTha Nge le a rualpa thu ah Oh-hlah khuami hminthup pakhat cun “Tha Nge hi hliamhma besia zetin tuizing ah Oh-hlah khua ah a ra thleng. Cun, a rualpa hi a thi ruat in an tan ta. Nan, rak thi loin kiangkap naivai khuami in hliamhma thawn an rak sar ih khua lam in phone hnu, tuisun ah kan va hruai” tiah The Chin Journal hnen ah a sim.\nTha Nge le a rualpa dinhmun hi besia zet si in theih a si ih Pastor Van Uk Thang cun “biak theih khal an si lo. Cun, siattong Cung Zung Thang le Jonathan tei` sung topinak hi tui zaan ah kan tuah” a ti.\nAtufang Htinlin kiangkap boruak hi a sosang zet lai ruangah Soisa tuar rualvahli hi zoi` kut tuar an si tikhal theih felfai a si hrih lo.\nJonathan, Tha Nge le a rualpi pakhat hi an thuhla cipciar theih a si lo ih, Salai Cung Zung Thang cu Lungraang khuami si in le a nu le pa hi Oh-hlah khua ah an vai nak rei zet zo si in The Chin Journal in a ngan.\n← Kum 25 mi in Naute Phir 9 hringsuak cu Leitlun mipi mangbang thluh\nKan vuiliam hnu khalah ka Nu thih thu ka Pa kan sim ngam lo →\nFalam Mino pawl in Ralkap Uknak dokalh duhphorhnak nei